text:
Buganda
Nnaalongo mu lukiiko lw’ekika.
Bya Lilian Nalubega
ABATAKA mu kika ky’Empologoma baawuniikiridde muzzukulu waabwe Namaalwa Nnaalongo gwe baabadde bayise okubannyonnyola ebikwata ku Nnaalongo wa Buganda ekika gwe kisiiga mu Lubiri lwa Kabaka bwe yavudde mu mbeera ate n’atandika okuyomba ng’agamba nti ab’ekika kye tebamwagaliza kubeera mu Lubiri.
“Nze siraba nsonga lwaki temundeka ne ntambuza ebintu byange ndaba ebbanga lyonna mbadde mbikolako nga temunfaako n’ekisooka ensonga sizikolako ku lwa kika kya Mpologoma wabula ku lwa Lulyo Olulangira! kirabika temunneetaaga?” Nnaalongo bwe yakalambidde.
Nnaalongo okwogera bino kyaddiridde okuyitibwa mu lukiiko lw’abataka abakulu b’emituba n’amasiga mu kika ky’Empologoma olwakubiriziddwa Katikkiro w’essiga lya Kanajje era omukiise mu Lukiiko lwa Buganda, Henry Waswa Mukasa, era nga lwetabiddwamu n’Omutaka omukulu w’ekika ky’Empologoma Ndawula Wilson Ssebuganda Namuguzi ne Katikkiro w’ekika Ddungu Kisekka olwatudde ku butaka e Lwadda ku Ssande.
Abataka baawalirizza Nnaalongo annyonnyole amulagira okutambuza ensonga ku lw’ekika nga bo ng’abataka mu kika tebamanyi ate nga be balina n’okumusiiga mu Lubiri ewa Kabaka.
Wabula Nnaalongo bino byamuyitiriddeko n’atandika kuyomba n’okwogera ebigambo ebityoboola ekitiibwa ky’abataka abamu mu kika kino ekyawalirizza abamu okusalawo aggyibwe mu lukiiko asooke asomesebwe empisa z’omu bantu era ng’eno gye yaviiridde mu mbeera n’ayagala okukaaba.
Okusooka olukiiko luno lwayitiddwa ng’abataka baagala okukubaganya ebirowoozo ku nteekateeka yaabwe ey’okubangawo akakiiko akalabirira ebintu by’ekika (Trustee Board) n’okutema empenda endala ku ngeri y’okukulaakulanyaamu ekika wamu n’okuzzaawo ennyumba ebbiri ez’ekiggwa ezaakwata omuliro ne zisirikka gye buvuddeko.
Wabula ne Nnaalongo yalwetabyeemu ekyawalirizza abaalubaddemu okusaba abannyonnyole ku nsonga z’Obwa Nnaalongo abamu ku bo ze baabadde bagamba nti tebazimanyi mitendera mwe ziyita, era nti ababuulire obukulu bwa Nnaalongo, engeri gy’alondebwamu ne ba Nnalongo abazze babaawo engeri gye baggyamu ebyamulemye ng’ayomba buyombi.
Abamu ku bataka baasabye olukiiko, Nnaalongo abuulirizibweko nti kuba okusinziira ku ngeri gye yeeyisizzaamu mu lukiiko lw’ekika omuli abamuzaala n’abantu abakulu, baakizudde nti ayinza okubaswaza ssinga banaamusiiga mu Lubiri ewa Kabaka okukola nga Nnaalongo wa Buganda
Ye Omutaka Ssebuganda abazzukulu yabakubirizza okuba obumu era n’abasaba bulijjo okuwang’ana ekitiibwa ng’eno yokka y’engeri gye bajja okusobola okuyambaganamu.


c: text/html

text:
Buganda
Ekifo ekikaayanirwa.
Bya Dickson Kulumba
AB’EKITONGOLE ekivunaanyizibwa ku ttaka e Mmengo ekya Buganda Land Board (BLB) bawandiikidde minisita w’abavubuka ne bamusaba asengule abavubuka be yateeka ku kitebe ky’eggombolola ya Kabaka e Kakeeka boolezeewo mmotoka nga bagamba nti kino yakikola mu bukyamu.
Mu bbaluwa eyateereddwaako omukono omuwandiisi w’ekitongole kino, Kiwalabye Male yalagidde minisita w’abavubuka n’emirimu Owek. Florence Bagunywa Nkalubo okwamuka ettaka lino.
Aba minisitule y’abavubuka bagamba nti pulojekiti bagissaawo ng’ensawo mw’eggya ensimbi. Ab’eggombolola baagala batwale ekifo kino bakolereko emirimu gy’eggombolola oluvannyuma lw’okulemererwa okufuna eddala mu kifo ekyo. Omu ku bavunaanyizibwa ku kifo okino, yategeezezza nti ekifo kino kyali nsiko nga kyatwalira minisitule ensimbi eziwera obukadde 24 okukiteeka ku mutindo.
Minisita Nkalubo yategeezezza nti ekifo yakisaba ewa Katikkiro, JB Walusimbi mu butongole.
Omumyuka wa Kaggo era nga y’omu ku bavunaanyizibwa ku kifo ky’eggombolola ya Kabaka eno, Hajj Badru Bunkeddeko yategeezezza nti aba minisitule y’abavubuka baava ku mulamwa ogwali gubaweeseza ekifo ekyo.
“ Owek. Nkalubo yaweebwa kuteekawo pulojekiti ya miti na bimuli wabula yagenda akyeremezaako mpola okukkakkana ng’ataddeko pulojekiti endala ate nga ffe abakivunaanyizibwako tetutegezeddwaako,” Bunkeddeko bwe yakinogaanyiza.

robotstxt: allowed

filter: keep


text:
Kalungu
Abalimi nga bava okufuna endokwa.
Bya SSENNABULYA BAAGALAYINA
EKITONGOLE ekivunaanyizibwa ku kulondoola omutindo gw’emmwaanyi mu Ggwanga ekya UCDA kigabidde abatuuze b’omu Kalungu East endokwa mu kaweefube w’okuzzaawo amasamba agalumbibwa obuwuka.
Mu kugaba endokwa zino omubaka Vincent Bamulangaki Ssempijja yasabye abavubuka obuteetundako ttaka wabula balikozese okwegobako obwavu.
Yasuubizza okugaba endokwa akakadde kamu eri abalimi ab’enjawulo nga tasinziira ku kibiina ky’owagira.
Ssentebe wa Disitulikiti y’e Kalungu, Emmanuel Musoke eyakulidde omukolo gw’okutongozza kaweefube w’okuzzaawo amasamba g’emmwaanyi yabakunze obutaggwaamu maanyi.
Abalimi beemulugunyizza ku bamu ku bannaabwe ababalinako fitina abakuula emmwaanyi ento.


text:
Lyantonde
Owapoliisi ng’alaga pikipiki ezaakwatiddwa e Lyantonde.
POLIISI y’e Lyantonde eyodde pikipiki ezisukka mu 87 nga kigambibwa nti ezisinga tezirina bisaanyizo ate endala ziri mu mbeera mbi etekkirizibwa ku nguudo nga n’ezimu tezirina bizoogerako.
Omuduumizi wa poliisi y’e Lyantonde Rashid Agero, yagambye nti obubbi bwa pikipiki mu Lyantonde bususse era bakyagenda mu maaso n’okukola ebikwekweto okuzuula ezitaliiko biwandiiko.
Wabula abavuzi ba bodaboda baanenyezza poliisi okukukwata ng’obukwasi pikipiki zaabwe nga tebamaze kubeebuuzaako na kusomesebwa.


text:
Nabugabo
OMUSAJJA atasiba zikweya awuniikirizza abantubw’akutte owamagye amataayi n’amuwalaawala okumutwala ku poliisi ng’amulanga kusamba mwana we.
Bino byabadde Nabugabo ku mmotoka z’empaka gye buvuddeko.Kigambibwa nti owamagye ono yasambye omwana nga tamanyi nti kitaawe amulaba era wano omusajja ono eyabadde mu mpale ey’ekinu we yalumbidde omuserikale ono n’amukwata amataayi ngabw’amubuuza ekimusambisizza omwana we.
Bakira omuserikale bamutwala yeewozaako nga bw’atasambye mwana ono wabula abadde amuggya mu kkubo pikipiki zireme kumutomera. Abantu abaabaddewo bakira bagenda bamukubira olube nga bamugamba nti leero naye bamulina ate abalala nga beebuuza ku bombi ani alina okukwata munne.


text:
Enkokola ensiiwuufu naddala ku mukyala oluusi zimulemesa okwambala engoye eziraga emikono ng’atya enkokola okulabika.
Angel Kisakye akolera mu saluuni emu e Wandegeya agamba nti alina ekizibu kino, waliwo by’asobola okukola enkokola ne zitereera.
Kamula omubisi gw’enniimu osiige ku nkokola. Gulekeeko okumala eddakiika 15, oluvannyuma . Nnyika akagoye mu mazzi agabuguma oyise w’osiize amazzi g’enniimu, ojja kulaba nga zitereera.
Ekinzaali ekiganda nakyo kimalawo obutulututtu obubeera ku nkokola.
Kisekule n’ebikoola byaakyo weesiige ku nkokola. Bw’omala siigawo omubisi gw’enjuki, olususu lujja kutereera.


text:
Ebijjukizo: Kuno kwekugatta ennyukuta nga buli nyukuta erina ky'oyagala
ekujjukize okugeza nga KYO, kabala, yanjala, owumule. Oluusi
tukozesa bigambo bilamba naye nga bitujjukiza ennyukuta zetwagala
okujjukiza. Okugeza: Kabala Yanjala, Owumule ziba zikujjukiza
K, Y, O.
Okusengeka by'oyagala okujjukira mungeri gyebigoberagana Okusooka wejjukanye ennyukuta ezisooka oba enkulu mukigambo
zosobola okufanya ennamba. Okugeza omusajja nga ye nnamba
esooka. Omwana nga ye nnamba ey'okubiri naye oyinza ogenderera
amaloboozi kati nga ennyama nokifanya ennamba ey'okuna kuba biwulikika
kumpi kyekimu.
Ekiddako tondawo ekifananyi kubintu by'oyagala okujjukira osobole
okubijjukirira ku kifanyi ennyo okugeza okusobola okujjukira omugaati
kuba akafananyi nga omugaati kusigidwako omuzigo ogwa bulu bandi
(blueband).
Okujjukirira ku bifo: (Osobola okujjukira ebintu ng'abiri) Londa ekifo ky'omanyi oba kyojjukira obulungi. Kuba akafanyi
nga otambula mu kifo kino nga oyita okugeza nga mulyango, mu diiro,
mu kisenge emanju etc... Beera nga eteeka mu buli kintu ky'oyagala
ojjukire mu kifo kyakyo. Okugeza singa obadde oyagala kujjukira
ebintu bisatu. Ekisumuluzo, Erinya Francis ne langi yekiteteeyi
ky' olabye: Kuba akafanyi nti bwobadde oyingira osanze ekisumuluzo
ku mulyango bwoyingidde onsanze Francis atudde mu ntebe ate bwotuuse
mukisenge osanze ekiteteeyi ekya kilagala kiri mu bulili.
Awo omulimu gwokujjukira gujja kuba guwewuse nnyo.
Okujjukirira ku bigambo ebikulu: (Kino okusinga kya nimi ngwiira) Nga omaze okufuna ekigambo kyoyagala okujjukira funanyo ekigambo
mu lulimi lwo ekiwulikika mu ngeri emu nga ekigambo kyo. Kati
kubayo akafananyi ku kigambo kyolumi lwo nga kalimu amakulu agekigambo
ky'oyagala okujjukira.
Okugeza, singa obadde oyagala okujjukira ekigambo 'Enter'
ekyoluzungu kifananyirize kukigambo 'Ente' oky'oluganda. Kuba
akafananyi nga ente eyagala okuyingira ennyumba. Kati awo
buli lwonojukiranga nga ente yenyigiriza mumulyango eyingira ennyumba
ojja kujjukiranga 'Enter' kyekitegeeza.
Okujjukira amanya nga weyamba obufanyi bw'okubye mu bwongo.
Fanaganya endabika y'omuntu nelinya lye. Katugambe erinnya
Kato oyinza okulijjukira amangu singa Kato aba mutono kuba kato
ne 'katono' bifanagana.
Okuyunga Osobola okuyiiya olugero nga buli kirina kyekikujjukiza kuby'oyagala
okujjukira.


text:
Engeri Y'okuyiga N'obukodyo Bwakwo
There is occasions and causes why and wherefore in all
things
Wm Shakespeare, 1564-1616
English poet/playwright
Engeri Y'okuyiga N'obukodyo Bwakwo:
Okwefananyiriza kukuyiga
- Obukakkamu mu mbeera
Londa obudde obulungi bwonoyigira mu, aw'okusomerwa awatuufu ate
n'endowooza ennungi ekuteeka obuteesi mu mbeera ennungi ey'okuyiga;
- Gezaako okutegeera by'osoma
Tematema mu byosoma kuba amawule tegokya mutima ate era lamba ebyo
by'otategedde mubuli katundu.
- Jjukira
Nga omaze okusoma gezako okussa ebyo by'osomye mubuli katundu mu
lulimi lw'otegeera oba olukwanguyira.
- Kuba akaddanyuma
Dayo emabega oddemu okutunulira ebyo by'otategedde. Nonya
obuyambi okuva mu basomesa, mu bitabo newalala bwoba okyabulamu
okubitegeera.
- Gaziya by'osoma
Webuuze ebibuzo bino ebisatu wammanga:
- Singa mbadde nsobola okwogera n'omuwandiisi nandimubuzizza
bibuuzo ki era nandimugambye wa awankalubiridde okutegera?
- Byensoma bikwatagana bitya neby'ogala okola?
- By'oyiga oyinza otya okubinyumisa era nebikwanguyira wamu
nebayizi bano okubitegeera?
- Yisaamu mu byosomye
Jukira amakubo mwoyise okujjukira n'okutegeera by'oyize kino kijja
kuyamba mu kuyiga okuddako.
Ekiddirira


text:
Ebyemizannyo, Tororo
Omuzannyi wa Standard High (ku kkono) ng'ajojobya owa St. Juliana.
Bya ABDALLAH MUBIRU, TORORO
Mu gy'amasomero;
Jinja SS 2-1 Nyangira
Kitara 3-0 Kitgum
Najja Muslim 1-0 Umura
Lubaga 0-2 Kimanya
OKWAWUKANAKO nga bwe gubadde, ku mulundi guno FUFA eyungudde abatendesi baginoonyeze abazannyi mu mpaka za Copa Coca Cola b’esobola okuzannyisa mu ttiimu z’abato (U-17 ne U-20). Bakuliddwa Eddie Butindo aludde mu baana abato aba Friends Of Football ne Kampala Kids League.
Bano beegasse ku Matia Lule akiikiridde abategesi mu kunoonya abazannyi abanasinza ekitone mu z’omwaka guno ezibumbujjira e Tororo. Wabula n'abatendesi nga Moses Basena, Sam Ssimbwa, nabo tebaalutumidde mwana.
FUFA teteekeddwa kukoma ku kulonda bazannyi balungi wabula kigikakatako okuyungula abakungu baayo okuva mu kitongole ky’eby’ekikugu banoonyereze ku kiviiriddeko omutindo abaana kwe bazannyira omupiira okusereba n’engeri gye guteekeddwa okulinnyisibwa.
Obutefanaanyirizaako ku mpaka eziyise, ku mulundi guno abaana bayolesezza nkola ya kukubirira mupiira bw’ogeraageranya ku y’akawoowo ebadde y’ettanirwa n'okuteeba ggoolo kyeyongedde okuba ekizibu mu mupiira gwa Uganda.
Omutindo gw’omupiira mu ggwanga bwe guba gwa kulinnya, FUFA, ekwatagana n’abatendesi bakkaanye ku sitayiro omupiira kwe kuzannyibwa okuviira ddala mu masomero n'ekiruubirira okuzimba muzannyi w'enkya mu kifo ky’okukulembeza okuwangula mu buli ngeri.


text:
Kampala
Ann Mugisha bwe yali anoonya akululu mu kifo ky''''''''omukyala omukazi akiikira Mbarara gye
Bya AHMED KATEREGGA
MUNNA FDC, Muky. Anne Mugisha alangiridde nti avudde mu kwekalakaasa kw’okutambuza ebigere okw’ebibiina; ekya A4C ne 4GC okutuusa ng’anaasikira Dr. Kizza Besigye ku bwassenkaggale agenze mu maaso n’enkola y’emu.
Ng’asinziira mu kibuga New York ekya Amerika, Muky. Mugisha yayise ku mukutu gwa Yintaneti ogwa 4GC n’agamba nti “Ng’enda kweggya ku mikutu gya yintanenti gyonna egirina akakwate ne 4GC ne A4C okutuusa nga waliwo obukulembeze obupya.”
Waabaddewo okukubaganya ebirowoozo ku mukutu guno era abamu ku bawagizi ba FDC ne bagamba nti Mugisha, omu ku bakwanaganya b’ekibiina ekyo, mutuufu. Akulira abakunga abantu mu FDC, Maj. Gen. Mugisha Muntu n’omukulembeze w’oludda oluvuganya mu Palamenti, Nandala Mafaabi bavuganya nga buli omu ayagala asikire Besigye.


text:
Mukono
Omusajja ng’anoga omululuuza
OBULWADDE bw’akafuba buli lukya bweyongera okwegiriisiza mu bantu. Buno bwe bukwata omuntu bumusensera mu mubiri ne mu magumba n’akenena , amaanyi ne gamuggwaamu era bw’atafuna mangu bujjanjabi butuufu yeesanga akenenye.
Obulwadde buno butambulira mu mpewo era kiyinza okuba ekizibu okubwewala. Waliwo eddagala erijja okuweweeza akafuba mulimu ebbombo, akabombo, emirandira gy’olusambya, egy’ekifumufumu, egya butana, egy’ejjirikiti, egy’omutulika, egy’ekifabakazi, egya nnyambalabutonnya, ennaanansi ento wamu n’ebikoola by’omululuuza.
Fumbira wamu eddagala lino era bwe liggya tandika okunywengako mu bipimo ebisaanidde. Mu bbanga si ddene ojja kudda mu mbeera n’omubiru gukomewo.


text:
KINO kitabo eky’engero ezaaliwo ddala. Ziggiddwa mu kitabo ekisingayo obukulu mu nsi yonna, Baibuli. Engero zino zikulaga ebyafaayo by’ensi okuva Katonda bwe yatandika okutonda, okutuuka mu kiseera kyaffe. Zoogera ku ekyo Katonda ky’asuubiza okukola mu biseera eby’omu maaso.
Ekitabo kino kikuwa ekifaananyi ku biri mu Baibuli. Kyogera ku bantu b’omu Baibuli ne bye baakola. Era kyogera ku ssuubi ery’ekitalo ery’obulamu obutaggwaawo mu lusuku lwa Katonda ku nsi Katonda ly’awadde abantu.
Ekitabo kirimu engero 116. Zaawuddwamu ebitundu munaana. Olupapula olusooka ku buli kitundu, lulaga mu bufunze ebikirimu. Engero zisengekeddwa ng’ebintu bwe byajja biddiŋŋana mu byafaayo. Kino kikuyamba okuyiga ddi, ng’ogeraageranya n’ebintu ebirala ebyaliwo, ebintu ebyobwe byabaawo mu byafaayo.
Engero zinnyonnyoddwa mu lulimi olugonvu. Bangi ku mmwe abaana abato mujja kusobola okuzeesomera mwekka. Mmwe abazadde mujja kukivumbula nti abaana bammwe abato bajja kwagala nnyo mubasomere engero zino emirundi n’emirundi. Ojja kukisanga nti ekitabo kino kirimu ebinyumira abato n’abakulu.
Ebyawandiikibwa ebijuliziddwa mu Baibuli biweereddwa ku buli nkomerero y’olugero. Okubirizibwa okusoma ebitundu bya Baibuli ebyo engero kwe zeesigamiziddwa.
Ebyawandiikibwa ebijuliziddwa mu kitabo kino biteekeddwa mu ngeri endala. Biteekeddwa mu lulimi olugonvu abaana abato basobole okubitegeera. Ebyawandiikibwa ebiri ku nkomerero ya buli lugero, biraga we luggiddwa mu Baibuli.


text:
Mpigi
Nalugo
NZE Oliver Nalugo mbeera Mpigi. Nnafuna mwanamulenzi Fred nga tukyali bato era mu kusooka namuyita mulimba ng’abasajja abalala.
Nnasooka ne musaba anneesonyiwe ne nva ne ku kyalo ne ng’enda ewa mmange okusoma. Naye era olwali okudda, n’atandikira we yali akomye.
Okumanya yali mumalirivu, yatuuka n’okupangisa akayumba olwo n’ava mu bazadde be. Twatandika okubeera naye okukkakkana ng’anfunyisizza n’olubuto.
Kino mmange tekyamusanyusa kuba nnali nkyali muto. Fred yasiba omutima n’amulumba n’amusaba ansonyiwe kuba yali anjagala okukamala.
Maama mu kino yali takyalina kyakukola okuggyako okumusaba andabirere bulungi. Mu butuufu Fred andabiridde era sirina kye njula. Kati tulina n’abaana bana nga n’okuzimba yamala. Ateekateeka kugenda waffe mmwanjule mu butongole.


text:
Kampala
Abatuuze nga batunuulidde takisi eyagudde e Kabuusu.
TAKISI nnamba UAK 801T eyabadde eva e Nateete okudda e Kampala yalemeredde ddereeva waayo mu kkoona e Kabuusu ku Nabunnya n’egwa mu lusuku abasaabaze abaabaddemu ne balumizibwa ne batwalibwa mu ddwaaliro e Lubaga n’ebisago eby’amaanyi.
Abaabaddewo bagamba nti mmotoka eno yavudde waggulu ku Walet Pub ng’eri ku misinde miyitirivu kyokka bwe yatuuse mu kkoona n’eremerera ddereeva n’agibuukamu n’ekoona pikipiki ezaabaddewo n’egwa mu lusuku.


text:
Lukaya
Nalweyiso ne Kiweewa.
Bya SSENNABULYA BAAGALAYINA
OMUSAWO w'ekinnansi Babu Kiweewa ayanise mukyalawe Regina Nalweyiso mu kkooti y'omulamuzi Elijah Musolo e Lukaya nti mubbi wa mmere ate mwezi atava mu loogi n'olubuto lw'alina talumanyi.
Nalweyiso ye yasoose mu kaguli n’ameggebwa ogw’okubba ettooke lya Kaweesi era n’asalirwa wiiki emu ng'akola bulungibwansi.
Wabula olwakavuddemu ate bba Kiweewa n'akayingira n'asomerwa ogw'obutalabirira maka.
NALWEYISO: Kiweewa yafunye omugole n'ansuulawo engoye zange n’azookya ate obuwale n’abutwalira omugole.
KIWEEWA: Nalweyiso mulinamu abaana musanvu ng’enda kusasulira abanaakola okunoonyereza e Kawembero, Kasaali ne Bukulula bamuleeteko ebyama.
MULAMUZI: Ate olubuto lw'alina?
KIWEEWA: Simanyi gye yaliggya.
MULAMUZI: Olubuto lw'ani?
NALWEYISO: Lwa Kiweewa, aleete abasajja bansibako.
MULAMUZI: Genda ku limanda okutuuka lw’olireeta abajulizi.


text:
Tambula n''omulembe
Nampala
CLAIRE Christine Nampala muzannyi wa katemba mu kibiina kya Alina Talents. Mu muzannyo gwa Emboozi z’Abaagalana ogulagibwa ku Bukedde Ttivvi azannya nga Clara omu ku bawala ba kansala JB.
Azaalibwa Nakaseke, wabula nga kati abeera Lungujja. Yayogedde ne PHILLIP KAGGWA ku bimuyambye okusigala ku ffoomu, wadde nga yaakazaala bbebi.
OMUKAZI okulabika obulungi alina okwefaako mu ngeri ey’enjawulo ssaako okuyiiya ebintu ebimufuula ow’omulembe.
Nze nkozesa ebintu bingi ebinnyamba okunkuuma nga njaka; okugeza nkola okunoonyereza ne nzuula ebipya omuli emisono gy’engoye, egy’enviiri, engatto, ensawo n’ebirala.
ENVIIRI:
Kino ky’ekimu ku bintu ebisinga okunkwata omubabiro kuba kiraga ekitiibwa ky’omukyala. Engeri gye ziri empanvu ate nga zikula mangu zinsobozesa okukolamu buli musono gwe mba njagadde. Nzisibamu emisono gya Bob ne Baby Cut gye gisinga okunnyanguyira.
Nampala mu biseera bye eby'eddembe
Nzitwala mu saluuni omulundi gumu mu wiiki era kino kizikuumira mu mbeera nnungi buli kiseera.
Zimmalako 40,000/- n’okudda waggulu okusinziira ku musono gwe mba nkoze n’ekifo.
ENGOYE:
Zino nnyambala empya, wabula n’enkadde nzambala kasita kiba nga lunnyumira. Engoye ezimu nzeetungisiza era zimmalako wakati wa 50,000/- ne 200,000/-. okusinziira ku lugoye, omusono n’ekifo.Okutungisa kunkolera kuba nfuna kye njagala ate ne kinnyamba okwawukana ku balala.
Langi emmyuufu n’enzirugavu zinkolera kuba zigendera bulungi ku lususu lwange.
Emisono gy’engoye nsinga kwettanira gya mmini kuba ziggyayo entumbwe ne ziraga n’engatto gye mba nnyambadde.
Wabula empale empanvu ne leegingi mbyettanira naddala mu biseera byange eby’eddembe. Sikaati sitera kuzambala kuba tezinkolera.
Nampala mu ngatto ezisibira mu ntumbwe.
ENGATTO:
Ndi mwambazi wa ngato mpanvu kuba zinnyumirwa era bwe nziteeka mu bigere nneewulira nga nnyumye okukamala.
Engatto za kakondo nazizuulamu ekyama kuba teziboola mikolo n’ebifo. Okugeza osobola okuzambala ku mbaga, mu kwanjula, mu wofiisi ne mu bifo ebirala n’onyuma.
Zino nzigula wakati wa 30,000/- ne 100,000/- okusinziira ku kika ky’engatto n’ekifo.
ENSAWO:
Nnettanira nnyo entonotono kuba zinnyanguyira, tezizimbagatana nga bwe kiba ku nnene. Zino ngula wakati wa 20,000/- ne 50,000/- okusinziira ku kika n’ekifo.
EBY’OKU MATU:
Bino nabyo sitera kubisuulirira kuba bikola kinene okuggyayo endabika yange n’okunkuumira ku mulembe.
Mbikozesa okusinziira ku lugoye lwe nnyambadde ssaako ne langi era nfuba okulaba nga bikwatagana bulungi okusinziira ku ndabika.Bino mbigula wakati wa 10,000/ ne 60,000/-.
Eby’oku matu ayambala binene ebiriwo.
Bino ntera okubigulirako n’eby’omu bulago, obukomo n’eby’okwewunda ebirala ebyongera okulabisa obulungi omukyala.
Ekirala nnyumirwa okwekolako era siva waka nga seenyirizza.


text:
Bernadette Bahemukama
BERNADETTE Bahemukama mutuuze w’e Najjanankumbi mu zooni C wabula ng’azaalibwa Kabale. Mwolesi wa misono, kw’agatta okutunda engoye mu Kampala. Yayogedde ne ALI KIZZA ku misono egimunyumira n’engeri gya yeedizayininga n’ayaka.
OMULIMU gw’okwolesa emisono gwetaaga omuwala oba omukazi alabika obulungi. Eno y’ensonga lwaki sirya buli kye nsanze. Ekirala ndya kitono ddala wabula amazzi nnyweera ddala agawera. Kuno kwe ngatta omubisi gw’ebibala wabula nneewala okuteekamu sukaali.
Ebintu ebigezza nga bbiya sibikombako era bwe mba ndya kaasi nnettanira nnyo wayini.Emmere ntera kulya muceere n’enva endiirwa.
Bernadette Bahemukama
EBINNEEYAGAZA:
Ebbeere lyange ettonotono n’amagulu aganyirira bye bimu ku byokulwanyisa ssinziggu eri abalookeezi. Kuno bwe ngatta olususu lwe ndabirira n’akazigo ka Aqeous akannyamba okuluboobeza n’okulukuuma nga lunyirivu
ENGOYE:
Nnyambala biteeteeyi naddala ebimpi ne sikaati, wabula oluusi n’empale empanvu nzambala.
Empale za jjiini nazo zimunyumira.
Engoye nzigula mu maduuka ku Mutaasa Kafeero era zitera kummalako okuva ku 65,000/.
EBY’OKU MATU:
Bino n’emikuufu bitera okummalira ssente kuba mmanyi bikola kinene ku ndabika y’omukyala.
Njagala nnyo amayinja naddala aga dayamondi. Bino ntera kubigula mu Wooden Jewery mu Kampala nga bimmalako 35,000/- buli kimu.
ENSAWO:
Sitambula nga sikutte nsawo era kye nnava nsalawo okugulira ddala eziwera. Zino nzigula mu Clairs Bags World mu Kampala era buli emu emmalako 60,000/-.
ENVIIRI
Ekinkuumisa enviiri nga nnyimpi abasinga tebakimanyi nti zirabisa omuntu ng’asikiriza buli amulabako.
Buli luvannyuma lwa wiiki ng’enda mu saluuni ku Mini Price gye nzisalira n’okuzikolamu obuyengo ne zirabika bulungi. Wabula oluusi nsibamu wiivu naddala ez’abavubuka ezinyumira ffeesi yange n’enkula y’omutwe. Ng’akola duyiro.
ENJALA
Nagula buli kyetaagisa okukola ku njala era nzeekolerako waka buli lwe nfuna akadde. Kino nkikola buli lwemba ng’enda okwebaka okusobola okuziggyamu obucaafu.
Ebisera byange eby’eddembe naddala ku wiikendi ng’endako mu kiraabu ne ndya obulamu.
Engatto za ‘Ball Healed zinkolera
Engeri gye nneesiga ffiga yange nnyambala engatto eza ‘ball healed’ oba ennene mu maaso nga za kakondo kubanga mmanyi nti bwe nziteekamu ate mpitawo nnyo.
Zino nzaagala nnyo mu langi emmyuufu ne kitaka omukwafu .
Alaga engoye, ensawo n’engatto by’akozesa.
Zimmalako 85,000/- okuva mu maduuka ag’enjawulo mu Kampala.
Dduyiro anfuula ffiiti
Okukola dduyiro sikusuulirira era kye kimu ku binkuumira ku sayizi yange ate nga ndi ffiiti. Ono mmukola ku makya nga nnaakazuukuka.
Ntera n’okugendako mu jjiimu emirundi ebiri mu wiiki, kwe ngatta n’okweyoteza.


text:
Wakiso
Amaka ga Luggya. Enju mw’asula ne famire ye (waggulu) yagyawula ku y’abakozi n’abagenyi.
Bya Job Nantakiika
ATANNAYITAAYITA y’atenda nnyina okufumba naawe abadde akyatenda abagagga b’omanyi bwe baazimba amaka agatemya nga abantu olabika tonnatuuka wa Mw. David Luggya Serunkuma, omugagga omusirifu. Luggya Serunkuma mutuuze w’e Nakabugo okumpi ne Temangalo mu Wakiso.
Yazimba amaka ge mu kyalo naye bw’oyingira mu kikomera kye tosobola kumanya nti oli mu kyalo olw’engeri gye yategeka anti kumpi buli kirungi ky’olowoozaako mwekiri.
Nga waakayingira mukikomera kino osooka kwegomba omuddo ogwa kiragala ssaako n’ebimuli ebiri mu luggya lwe n’engeri gye yazimbamu ennyumba ze oyinza okulowooza nti z’abantu basatu.
Amaka ga Luggya yagaawulamu emirundi esatu omuli eyiye gy’asulamu, ey’abagenyi ssaako n’ey’abakozi. Abasinga batera okuzimba enju emu nga nnene olwo abantu bonna abali mu maka nga mwe basula naye ewa Luggya kya njawulo.
Enju ye kennyini gy’asulamu erina ebisenge bisatu nga kuno kuliko ekikye ng’ebisigadde by’abaana be. Mulimu eddiiro ly’okuliiramu emmere, eddiiro ly’okuwummuliramu,ekisenge ky’abaana be kye basomeramu ebitabo, effumbiro n’ebinaabiro bibiri.
Eddiiro lya Luggya ery’okuwummuliramulirimu entebe ezirabika nti za bbeeyi nga kuno kw’otadde n’ebibajje ebinyirira era eby’omulembe. 12 Bukedde FAMIRE FAMIRE Bukedde 17 Akeezimbira Ssande, April 1, 2012
lamu buzikola


text:
Kasalabecca
BW’OLABA munnamateeka Alaka n’omuyimbi Chandiru, okkiriza nti omukwano bwe guba gutandika gusiiwa nga kavunza akato ekireetera n’abamu okulowooza nti omu yateeka munne mu ccupa.
Abaagalana bano bafuuse kabaani ku ndongo era tewakyali ayagala kuwa munne ggaapu si kulwa ng’amalindirizi gamulyawo.
Mu ggandaalo lya Paasika, Chandiru yalinnye ennyonyi n’agenda e Bungereza ne Holland okukuba emiziki ne Jose Chameleone.
Mu kiseera kye kimu ne Alaka yagambye banne bwe bakola nti agendako bweru kubanga alinayo emisango gy’agenda okukolako.
Omanyi loodi ono y’omu ku bali mu musango gw’omuwala Black era ennaku zino abadde taliiwo.
Wano abantu we beebuulizza nti yabadde awerekera ku mukyala we Chandiru ng’atya agasajja okumulyawo oba yabadde ku mirimu gye?


text:
kampala
MWEBALE kwekuumira wamu ng‛abafumbo mu nkola ya kabbaani ku ndongo. Kino kye mukola mu bufumbo kirimu emiganyulo mingi omuli okwewala endwadde z‛ekikaba nga siriimu, okukuliza abaana mu mpisa, okukulaakulana mu bulamu obwa bulijjo n‛emirala.
Newankubadde bino biri biti, waliwo abamu ku bawala bange abalabika nga muva ku mulamwa ekiyinza okuleeta obuzibu obutali bumu mu maka gammwe.
Mpulirayo abamu ku mmwe abaddukira mu b‛enganda zammwe babajjanjabe nga mumaze okuzaala. Abalala temulinda na kumala kuzaala ne musenguka ne mugenda mu bantu bammwe ne musiisira eyo okumala ebbanga erisukka n‛emyezi.
OKUVA MU FIDA
Aloopye bba eyasuulawo amaka n’adduka Omukwano temugupapiramu bwe muba munoonya essanyu Kuno kwe mugatta okujjanjaba abantu b‛ewammwe nga buli alwalwa ggwe oyitibwa okumujjanjaba.
Kino tekyandibadde kibi naye ng‛omukazi omufumbo teweetaaga kutondawo bbanga wa nsonga nti wano we wayinza okuva embeteza etta obufumbo.
Ogumu ku miramwa gy‛obufumbo kwe kukuumagana mu bulungi ne mu bubi ko mu bulamu ne mu bulwadde. N‛olwensonga eno, okukujjanjaba n‛okukulabirira mu mbeera ng‛eno bufuule buvunaayizibwa bwa musajja okusinga okubutikka abalala.
Siraba nsonga lwaki ebintu mubireetamu akajanja balo natakunyiga oluvannyuma lw‛okuzaala n‛okukujjanjaba mu ngeri endala yonna eyeetaagisa.
Muyigirize engeri gye kikolebwamu era nkakasa ajja kukikola. Bw‛olaba ng‛okaluubirirwa waakiri yita omuntu ajje awaka wo w‛aba akuyambira. Enkola eno eyongera n‛okuteeka omuzinzi mu bufumbo bwammwe.
Ate oyo aba alwadde siraba nsonga lwaki tomusitula n‛omujjanjabira ewuwo. Ekyo bwe kiba tekisoboka, mumufunire omujjanjabi okusinga lw‛onolekawo amakaago ogende okudda ng‛okifuuwa okizza munda.
Baana bange, omwami bw‛amanyiira okuddanga awaka n‛asangawo emmere, akatunda n‛omuntu amubudaabuda, ajja kusanga obuzibu ng‛asigaddewo yekka n‛ekinnaddirira kutandika kulya buli wasanze. Akuume...


text:
Namungoona
Pulezidenti Museni owokusatu ku ddyo ng’ayokya ennyama Kaye nga bamutadde ku pikipiki okumutwala ku poliisi e Namungoona.
KONDAKITA wa takisi ku siteegi y’e Hoima esangibwa e Namungoona eyategerekeseeko erya Kaye yakiguddeko abatuuze bwe bamugwikirizza ng’abba bbulangiti okuva mu loogi ya Zaitex Guest House e Namungoona ne bamukuba agakonde okutuusa poliisi lwe yamubataasizzaako.
Abakola mu loogi eno baategeezezza nti aludde ng’ababbako bbulangiti, amasuuka ne tawulo naye ng’omubbi tebamumanyi okutuusa bwe baagwikirizza Kaye ku Lwokubiri lwa wiiki ewedde.


text:
Bp. Ssebaggala (ku ddyo) ng’ayogera ne Museveni mu maka ga Kibuule (ali wakati) Mbalala.
Bya Steven Musoke
PULEZIDENTI Museveni agumizza Banayuganda n’agamba nti tewali muntu yenna asobola kutaataaganya ddembe lyabwe nga yeeyambisa emmundu kuba azimbye eggye n’agula n’ebyokulwanyisa ebimala okubanganga.
Bino Pulezidenti yabyogeredde Mukono ku Lwomukaaga ku kabaga Minisita w’abavubuka n’abaana Ronald Kibuule ke yategese mu maka ge e Mbalala okumpi ne Mukono okwebaza abalonzi ba Mukono North n’okwekulisa okuwangula omusango gw’ebyokulonda.
“Tumaze okuzimba eggye eririna obusobozi okwang’anga omulabe yenna ayinza okutwanganga, naye bakimanyi tebakyasobola,” Pulezidenti, eyabadde ayogeza essanyu bwe yategeezezza.
Yagambye nti kati ebizibu eggwanga lino bye lisigazza kuliko eky’amasannyalaze okuvaavaako ne bbeeyi ya sukaali nabyo byagambye nti byakuvvuunukibwa essaawa yonna.
Mu kusooka, Ssaabaminisita Amama Mbabazi yalabudde aba NRM abeegumbulidde omuze gw’okulwanyisa ebigendererwa by’ekibiina nga balowooza nti lwe banaafuna ettutumu okukikomya.
Yabasabye balabire ku minisita Kibuule alifunye ate nga muwulize.
“Tetugenda kukkiriza bantu ab’o abolubatu abatulwanyisa tujja kubakolako,” Mbabazi bwe yategeezezza.
Minisita Kibuule yasabye abalonzi be okumukubako akalulu akamuggya mu palamenti singa anaalemwa okutuukiriza bye yeeyama okuli okuba omuwulize eri ekibiina.
Omukolo gwetabiddwaako ababaka ba palamenti okuli Dorah Mpiima omukazi owa Buikwe, Omulabirizi w’e Mukono, James Williams Ssebaggala baminisita n’abagenyi abalala.


text:
Bukedde ku Ssande
Nabisere bimusobedde
Bya FRED KAYONGO
JULIET NABISERE 36 ow’e Kyebando Kisenyi Zooni gamumyukidde ku poliisi y’e Kanyanya bba Simon Kayima omutembeeyi bw’amugobesezza omwana nti si musaayi gwe akooye okwolera abasajja abalala.
Bombi okutuuka ku poliisi kiddiridde Nabisere okumuloopa mu ofiisi ekola ku nsonga z’amaka n’abaana nti tamuwa buyambi ate amutiisatiisa okumukola ekibi.
Kayima: Ofiisa, Nabisere mmaze naye emyaka etaano era mu kiseera kino azaaliddemu abaana babiri naye omwana omukulu si wange waliwo abantu abanzibirako nti, yamuzaala mu musajja mulala. Ate omwana owookubiri naye mmuntankana.
Ebiseera bingi mukyala wange ono abadde yeesulamu jjulume n’anoba okumala nga wiiki bbiri oba ssatu era kirabika kino akikola kusisinkana musajja mulala.
Nakola okunoonyereza ne nzuula nti omu ku basajja b’ayagala kuliko Paul Kitenda abeera ku Kaleerwe.
(Kitenda yayitiddwa ku poliisi n’agamba bwati)
Kitenda: Kituufu twagalana ne Nabisere era omwana omuto Nabisere bw’aba nga akkiriza nti, wange mmutwala.
Nawangayo obuyambi okulabirira olubuto era omwana bamumpe mmutwala.
Okuva ku kkono, Omusiguze Kitenda ne Kayima bba Nabisere
Nabisere: Nsaba kunsonyiwa kubanga ku baze ne Kitenda sirina gwe nkakasa nti ye taata w’omwana omutuufu naye omu ku bo kwe kuli omutuufu teri mulala.
Muky. Christine Nyiro akola ku nsonga z’amaka n’abaana ku poliisi y’e Kanyanya yategeezezza nti ensonga zaabwe zijulidde kukebera musaayi (Guli ku fayiro nnamba SD 20/15/04/12.)


text:
Trouble reading this page? See our help page!
Tulina e ssannyu nti muli wano era tusuubira nti mujja kusaanga muffe, obubaka obujja okubaziimba mu myooyo, ekinavaamu enkolagana ennungi n’okubaseembeza eri Katonda.
E Kkanisa Engatte eya Canada y’emu ku mikutu egy’enzikiriza y’Ekikristaayo. Enzikiriza y’Ekikristaayo yatandikawo mu myaaka egisoba mu 2000 emabega n’abagoberezi ba Yesu, era n’ekulira mu maanyi oluvannyuma lw’okufa kwe n’okuzuukira kwe.
Obutakkaanya mu njigiriza ya teologiya n’enneyisa mu bukristaayo, kyaleetera Kkanisa okukutukamu ebiwayi bisatu ebiriwo kati. Byonna ebiwayi bino biri ku musiingi gw’obulamu, okufa, n’okuzuukira kwa Yesu n’abagoberezi be abasooka. Ekklezia Katolika yeesigama ku Mutume Petero, omu ku bayigirizwa ba Yesu, ne mukwataganya ne ba papa ab’ennaku zino. Kimanyiddwa nti Klezia Katolika yayawuka n’Ekkanisa y’Abasodokisi ku ntandikwa ya millennia ey’okubiri. Mu kyaasa eky’ekkumi n’omukaaga, Omusumba Martin Luther n’abamufaananya endowooza baava ku Klezia Katolika nebatandikawo enzikiriza y’EkiProtestaanti; era enzikiriza eno yalaba okukulaakulana mu nsi yonna.
Mu mwaaka1925, amakkanisa asatu ag’enzikiriza y’Abaprotestaanti, Abamethodist, aba Congregationalist, ne bibiri ku bisatu ku nzikiriza y’aba Presbyterian mu Canada beegatta okufuuka Ekkanisa Engatte eya Canada nga bayita mu Kikolwa kya Paliyameenti. Okukkaanya kwaabwe kuno kusangibwa mu kiwandiiko Ensibuko y’Obwegassi (Basis of Union). Ennono ez’ebyafaayo byaffe, n’enjogera yaffe “Nti ffena tubeere Bumu” bye biziimba Akabonero k’Ekkanisa Engatte; akabonero akakulu ennyo mu kanisa yaffe.
Okuva mu mwaaka1925, obuboondo bw’amakkanisa amalala buzze nga bwegatta ku Kkanisa Engatte eya Canada; era we twogerera kati, waliwo amakkanisa 3200 ag’Enzikiriza ya Kkanisa Engatte mu Canada. Ebyafaayo by’Ekkanisa Engatte binyonyola ku bitukwaatako n’ennono zaffe mu bujjuvu. Bijjira mu mitendera gy’ebiseera lwe byabaawo, okuviira ddala ku musiingi gwa Kkanisa Engatte eya Canada nga n’ensi Canada tenatongozebwaawo; era mulimu n’ebyafaayo ebikulu ennyo mu bulamu bw’Ekkanisa.
Nga amakanisa amalala, Ekanisa Engatte eya Canada yeesibidde ku musingi mu Katonda, Yesu ne Bayibuli. Naye nga engeri gyetutegeera Katonda, eneeyisa y’enzikiriza, n’ensoma ya Bayibuli byawufu; ng’era bwe biri ebyawufu mu nzikiriza enkristaayo endala.
Credo Empya (A New Creed) ne Oluyimba lw’okukiriza (A Song of Faith) (mu Luzungu) byatuukiriza emikutu gy’obukristaayo nga bwegitegeerwa mu Kanisa Engatte eya Canada. Ebisingawo bisangibwa mu Enzikiriza mu Bufuunze (Summary of Briefs) ne mu Biwandiiko Ebikulu eby’enzikiriza yaffe (Important Statements of our Doctrine).
Tulina amasakramentu abiri; Batismu ne kommunio, era nga goombi gafunibwa buli muntu owa buli myaaka. Tukkiriza abo abaabatizibwa ne mu nzikiriza enkristaayo endala.
Ekkanisa Engatte ekolera wamu n’amakanisa amalala buli lwekiba kisobose, wamu n’abantu ab’amadiini amalala mu Canada n’ensi yonna, okuwagira obwenkanya, emirembe, n’eddembe ly’obuntu.
Okukungaana kw’abantu awamu mu kukkiriza ye Kanisa.
Ekkanisa ekulemberwa omwawule asasulwa abagoberezi mu Kanisa. Abeera mukulembeze, muyigiriza ate era omutambizi. Abantu abalala, nga omukulu w’eby’enyiimba, abakubi b’ennaanga, abakozi b’omu ofiisi, abalabirizi, abasomesa, n’abalala, basasulwa oba bakolera bwerere.
Abaweereza bonna, nga n’omwawule mwagendede, basobola okuba abasajja oba abakazi, abawuulu oba ab’empeta. Essente ezisasula emisaala n’okuddukanya Kanisa ziva mu birabo ebya buli sabiiti. Era ebirabo bino biyamba okuddukanya emirimu gy’e Kanisa mu nsi yonna nga biyita mu nsako y’Abaminsane n’Obuweereza y’eggwaanga(Mission and Service Fund ).
Wadde nga Omwawule n’abaweereza balina emirimu egy’enkalakalira mu kanisa, abagoberezi balina obuvunaanyizibwa okuddukanya e kanisa yaabwe.
Osobola okuzuula e kanisa ekuliraanye ng’ogoberera omukutu guno ogwa intaneeti..
Buli Kanisa n’abantu baayo baabako engeri ey’enjawulo bwe baddukanyaamu Sande zaabwe okusiinziira ku mpisa oba obulombolombo bwaabwe. Naye ebimu ku bino wamanga bitera okubeera empisa y’abulijjo:
N’olweekyo, waliwo “ebituufu n’ebitali bituufu” mu neeyisa y’Ekkanisa Engatte; naye nga ekisiinga byonna kwe kubeerawo kwo.
Okukungaana n’okukolagana bintu bya muweendo nnyo mu bulamu bw’ekanisa. Amakanisa agasiinga galina emirimu gyosobal okwenyigiramu okusobola okusisinkana abantu, okukola emikwaano n’ebintu ebirala. Ebimu ku byo biri bweebiti:
N’olweekyo mu kanisa mulimu engeri nyiingi z’osobola okwenyigiriamu. Oyinza okwesaanga ng’olina entegeka ez’enjawulo ezisobola okututumula omulimu gw’ekanisa yo. Twaniriza endowooza yo. Gezaako ko!
Okumanya ebisingawo ku Kkanisa Engatte eya Canada n’oboondo bwaayo, genda ku mukut gwa intaneeti www.wondercafe.ca gyojja okukubaganya ebirowoozo ebiziimba emyoyo; awatali ekyo, zuula e kanisa ekuli okuumpi. Kebera ne ku Wikipedia olabe nga omuntu w’ebweeru bwalaba Kkanisa Engatte eya Canada.


text:
Kampala
Owapoliisi (ku ddyo) ng’aggya omusajja n’omukazi mu mmotoka.
ABAVUBUKA basatu okuli n’omuwala abateeberezebwa okuba mu kibinja ky’ababbi abateega abantu mu makubo ne babanyagulula, bakwatiddwa mu kikwekweto kya poliisi e Katwe bw’ebasanze n’empingu, waaya z’amasannyalaze nga bazisibye nga kibooko n’akatayimbwa.
Moses Mugerwa, Lameck Ssekamaanya, Edward Kyambadde ne Faridah Kaganda be baakwatiddwa n’ebintu bino ebyasangiddwa mu mmotoka mwe baabadde batambulira.
Emmotoka mwe baabadde ey’ekika kya Corsa mwe mwasangiddwa empingu, akatayimbwa ne waaya z’amasannyalaze eziringa kibooko.
Baabakwatidde mu kikwekweto ekyakoleddwa OC wa poliisi y’ebidduka e Katwe (AIP) James Rumanyika okukwata abavuga ebidduka nga batamidde mu kiro ekyakeesezza Ssande. OC, Rumanyika yabaggalidde n’ategeeza nti bano bandiba mu kibinja ky’ababbi.


text:
Kampala
Bya Ndugwa Grace ssemakula
AB’OMULEMBE Omucwa n’ab’omulembe Omuteesa balina essanyu lye batendereza lye baafunanga: Ly’essanyu ly’amazaalibwa ga Kabaka. Boogera bibiri, ekyokusatu nga baatuuse dda ku ssanyu eryabangawo ku mazaalibwa ga Kabaka: kulya, kunywa, kuzina kukeesa budde!
Weewaawo amazaalibwa ga Kabaka ag’ebiseera ebyo gaalingamu bingi ebyayingizibwamu Abangereza okugafaananyaako nga aga Kkwiini wa Bungereza: okusaba mu kkanisa, okusala keeki, okukuba sserumbeete n’okuzikumbirako, Kabaka okulambula ennyiriri z’abaserikale n’okugabula obubaga obwayitibwanga ‘gadeni ppate’ okwanywerwanga emyenge emizungu n’ebirala.
Kabaka yakolanga omukolo gw’okuggulawo Olukiiko lwa Buganda era ng’agaba ebitiibwa eri basajja be n’abazaana abamuweerezza obulungi. Kyokka ku Kabaka Muwenda Mutebi II, ebimu ku ebyo tebikyakolebwa okusinga ennyo olw’obufunda bw’ensawo. Okusooka byonna, amazaalibwa ga Kabaka Mutebi gaagenda ne galiraana n’amatikkira ga Kabaka- amazaalibwa ga April 13 sso ng’amatikkira ga July 31.
Kabaka yennyini ye yeesalirawo amazaalibwa ge gakwatibwenga mu ngeri ya kimpoowooze, olwo ebbinu libeerenga ku lunaku lw’okujjukira amatikkira ge agaali e Naggalabi.
Si ekyo kyokka naye era Kabaka ye yasiima amazaalibwa ge gatambuzibwenga mu masinzizo ag’enjawulo, okuva mu kkanisa, Klezia n’emizigiti. Era ku mulundi guno Kabaka amazaalibwa ge agakwatidde mu kigo ky’Abakatoliki e Kisubi.
Kyokka abantu Katikkiro wa Buganda bamunenya okuba nga amazaalibwa ga Kabaka tegakyasaasaanyizibwa mu Buganda nga bwe kigwanidde. Obufunda bw’ensawo babumanyi naddala nga Buganda bw’etannaddizibwa byayo, naye bagamba nti abantu bandikubiriziddwa okwekolera entegeka zaabwe ku masaza ne ku magombolola ne beekolera entujjo ez’okukuza amazaalibwa ga Kabaka waabwe n’abagabula.
Baganda nti obanga ab’omulembe Omucwa n’Omuteesa amazaalibwa ga Kabaka gaabakulizaamu obugunjufu bwe bakyanyumyako na buli kati, kale amazaalibwa ga Kabaka Mutebi bwe ganaayitiriramu okwekomomma olwo ab’omulembe Omutebi biki bye banaanyumizanga abaana ne bazzukulu baabwe ku Kabaka waabwe! Ssaabasajja Kabaka awangaale!


text:
OKUBUULIRIRA ABALENZI
BATABANI muli mutya. Mwebale emirimu, okuweereza eggwanga n’okwagala ennyo bawala bange.
Mulina okukimanya nti omukwano si lutalo n’olwekyo bwe muba mukola pulaani y’okusisinkana bawala bange si kirungi kubeewerera gy’obeera mugenda kukuba bikonde. Bangi be ndaba eyo nga mulya emirondo, emmwaanyi n’okukola dduyiro olw’okuba mugenda okusisinkana baganzi bammwe.
Ekyo si kibi kyokka okusinda omukwano si lutalo. Ate ebintu by’omukwano si kulwana. Buli kintu kyekola kyokka era bw’obiteekamu amaanyi amangi tebinyuma. Obukodyo n’okuyiiya bye bisinga okwetaagibwa so si kutulugunya bannammwe.
Kye mulina okumanya kiri nti omukazi okumatira laavu nga naye omutadde bulungi mu muudu n’atuuka ku ntikko oba ppata zonna ne zeeta olwo n’alya ebintu nga tasanga buzibu bwonna!
Kale bino bye mwewerera bawala bange ng’abagenda okulwana bya bwereere kubanga temulina kye mujja kubakolako. Mukimanye nti ebyo bye muwoza mbu mufuna bye mugaaya ssemusajja wammwe alwewo ng’akyali mu kisaawe, byakoma dda!
Ate n’ekirala mulina okukimanya nti lw’oligenda nga tobikozesezza oyinza okuswalirayo nga toyaka. N’olwekyo mugezeeko okukozesa amaanyi gammwe ag’obutonde, mufube okulya obulungi n’obutanywa bitamiiza bwe muba munoonya essanyu.


text:
Kampala
Bya Ruth Nazziwa
ENDWADDWE nnyingi ezatwalibwanga okuba ez’abakulu kati ziruma abaana kyokka ng’abazadde bangi tebakizuulirawo ekibatuua okusalwako ebitundu b yabwe ebyomubiri ebimu.
Justine omu ku baana abatawaanyizibwa endwadde z’amagumba era nga gaali gavunda annyonnyola obuzibu bwe bwajja.
Obuzibu bwantandika ku myaka 10 bwe nafuna ekizimba ku kugulu okwa kkono. Natwalibwa ew’omusawo ku kyalo n’anzijanjaba ne mpona.
Ku myaka 15, ekizimba kyanziramu ku kugulu okwa ddyo ne banziza ew’omujjanjabi eyasooka nga butereere.
Bwe tweyongerayo mu ddwaaliro eddala baatuwa amagezi tugende e Mulago. Olw’obutaba na nsimbi banziza eka okumala emyezi mukaaga naye ng’okugulu kweyongera kuvunda.
Oluvannyuma maama yafuna amutegeeza ku ddwaaliro gye bajjanjabira amagumba e Nkokonjeru gye yantwala nga nvaamu amasira mangi buli lunaku.
Nnakoga ne nsigaza magumba olw’obutalya nga kiva ku bulumi. Abasawo ku CoRSU bannekebejja ne bakizuula ng’obuwuka bwansensera mu magumba ne bannongoosa emirundi egyawera okutuusa lwe natereera.
Bandagirira engeri gye nnina okulya ne nziramu okufuna omubiri. Bantandisa ku bujjanjabi bwa dduyiro okugulu kusobole okulinnya kuba namala emyaka etaano nga sikusimba olw’obulumi.
Kati nsuubira okuddamu okusoma era njagala kuba musawo nange nzijanjabe abantu abalina obuzibu ng’obwange”, bw’amaliriza.
Omusawo ky’agamba
Omukugu mu kujjanjaba endwadde z’amagumba okuva mu Corsu Children’s Rehabilitation Hospital and Corsu CBR , Dr. Dian Mutule agamba nti obuwuka buno buvunza amagumba ne goonooneka ekiyinza okukulemaza.
Agamba nti, obulwadde buno busaasaanyizibwa obuwuka obuva ku bujama nga buyita mu musaayi ne busensera amagumba.
Ekibuleeta
1. Okukozesa amazzi amajama.
2. Obwerinzi bw’omubiri okunafuwa nga kiva ku kulya obubi.
3. Omusaayi ogutatambula bulungi.
4. Amabwa agatawona.
Dr. Mutule akubiriza abantu okugenda mu ddwaaliro nga baakawulira obulumi mu magumba kuba bwe buba bwe bulwadde bwe balina bajjanjabwa mangu nga tebunnakola kabi kanene.
Wabula bwe liba liriiriddwa, omuntu alongoosebwa n’okuweebwa eddagala eritta obuwuka buno okusobola okutaasa erisigadde.
Corsu Children’s Rehabilitation Hospital e Kisubi bajjanjaba endwadde nga nnakimu, ekifuula (ebigere ebyewese0 ebitege mu baana ku bwereere ate kati bagguddewo waadi ez’okwesasulira eri abasobola nga zino zaakuyamba mu kulongoosa abaana abaliko obulemu mu ddwaaliro lino.
Irene Nabalamba, omwogezi w’edwaaliro lino agamba nti abantu 16 ku buli 100 ku muwendo gw’abantu bonna mu ggwanga abaliko obulemu baana abali wansi w’emyaka 15.


text:
Kampala
Abasawo nga bagaba eddagala.
Mu woofiisi gye nkolera ntuula ne munnange alina akawuka ka siriimu era alina akafuba naye ali ku ddagala lya ARVs. Nneebuuza nti akafuba tekankwate? T.S
Toyogedde oba munno oyo ali ku ddagala lya ARVs ali ne ku ddagala eriwonya akafuba kuba nalyo gyeriri ate asobola okulifuna ku bwereere, naye ndowooza nalyo alimira lwa butakubuulira!
Bw’oba osobola mubuuze olaba oba ali ku ddagala ly’akafuba bw’aba talimira omuwe ku magezi agende mu ddwaaliro afune obujjanjabi buno.
Bw’aba tamanyi waakulaga kufuna mangu buyambi, agende e Mulago omukadde ku kitongole ky’aba kafuba ajja kuyambibwa.
Omuntu ng’ali ku ddagala ly’akafuba era ng’alimira bulungi aba tasobola kumusiiga banne era abeera takyakolola, naye atali ku ddagala buli lw’akolola ng’obuwuka bw’akafuba obutambulira mu mpewo busaasaana okukwata abalala.
Wabula mu bantu ababeera ne bannaabwe nga balina obulwadde bw’akafuba kirungi okugulawo amadirisa n’enzigi we babeera, obutanywera ku bikopo bye bimu n’abalala.
Basaana obutamala gawandula buli wamu era amayumba oba woofiisi mwe batuula zandibadde n’obumooli omuyita n’okufulumya empewo obulungi.
Nga tonnamanya munno kiki ky’ali sooka ogezeeko ebyo naye okumubuuza n’okumuwa amagezi okufuna obujjanjabi nabyo bikulu nnyo.


text:
Kampala
Omusuubuzi ng’aguza kasitoma engatto ng’ataddeko akamwenyumwenyu.
WALIWO ekintu omuntu ky’ayinza okukugamba ne kiwulikika ng’eky’ekiralu, kyokka ng’ate bw’okissaako ebirowoozo n’okissa mu nkola kisobola okukufuula ow’enjawulo.
Weebuuze singa obadde olina abantu babiri b’okwatidde mu nsobi, omu n’aseka amajeemulukufu omulala n’ateekako feesi eyeekangabiriza era eraga nti talina kikyamu ky’akoze ku babiri ani gw’osooka okusonyiwa bw’oba wa kusonyiwa?
Gye buvuddeko tubadde twogera ku ngeri y’okukwatamu kasitoma naddala mu mbeera eno buli omu gy’agamba nti esusse okubeera embi era wiiki ewedde twayogedde ku ngeri y’okukwatamu kasitoma ow’oku ssimu. Ku luno njagala twogere ku kasitoma gw’olabako.
Kasitoma gw’olabako ye yandibadde asinga obwangu singa oba omanyi engeri y’okumukwatamu era bw’oba tomanyi ayinza okuba omuzibu ennyo n’okusinga ow’oku ssimu.
Ensonga ze tulina okwogerako ku ngeri y’okukwatamu kasitoma nnyingi era nga ziyinza okusinziira ku bika bya bakasitoma ab’enjawulo ne bizinensi ez’enjawulo.
Naye waliwo ebintu bakasitoma bye bafaananya era ne kitegeeza nti waliwo ebintu ffenna bye tulina okuyiga okusobola okukolagana obulungi ne bakasitoma ab’engeri zonna.
Ky’otolina kwerabira mu nsi kiri nti ekyobugagga ekisinga obukulu mu nsi be bantu Katonda be yatonda era okubafunamu oteekwa okuyiga okukolagana nabo.
Akyawa abantu akyawa obugagga. Abantu bangi bw’oyogera ku kasitoma balowooza kw’oyo azze mu dduuka oba mu kifo kyonna gy’akolera ng’azze kumuwa ssente oba okumuweereza mu ngeri yonna, ekintu oluusi ekitugaana okuyiga okussa mu nkola bye tuba tuyize.
Ekituufu kiri nti buli muntu gw’okolagana naye aba kasitoma mu ngeri emu oba endala, era eno y’ensonga lwaki omuntu alabika nga muntumulamu alina omukisa munene nnyo ogw’okukola bizinensi kuba abantu tebalinda kumala kujja gy’okolera balyoke balabe oba oli muntu mulungi ate mu ngeri y’emu abakumanyi be bakutunda mu bantu abalala.
N’olwekyo ebintu ebitufuula abantu abalungi byebyo bye tukola buli lunaku wonna we tubeera. Mu takisi, ku luguudo, mu masinzizo ne mu nnyimbe, ekyo bwe kikulema era ojja kuba olemeddwa.
Bwe kiba nga bwekityo bwe kiri kiba kitegeeza nti ebyo bye tulowooza nti bye bijja okutuwa abantu abalabika okuba abalungi okukolagana nabo mu bizinensi tulina okubikola buli lunaku, tutuuke okubikola nga tetumaze kubirowoozaako wabula kifuuke ekikula kyaffe.


text:
Nabawanuka ng''''atema ennyama ku ddyo ye hositeero gy''''azimbye
‘Mu kubaaga ente nzibyemu ebizimbe’
BW’OMUSANGA abaaga ente oba ng’atema ennyama osooka kwekanga ng’olaba omukazi atatya musaayi. Emmambya eba tennasala nga yatuuse dda mu lufula ku luguudo lwa Portbell w’akalkalabiza emirimu gye.
Gwe njogerako ye Hajati Joweria Nabawanuka 52, omutuuze w’e Seeta-Mukono amaze emyaka 26 ng’abaaga n’okutema ennyama. Emyaka gino mu lufula tegifudde ttogge anti by’alagawo byeyogerera. Byonna engeri gy’abikoze abinyumya bwati:
Mu 1974 nayingirira obufumbo ku myaka 18, bwe bwagaana ne ng’amba taata kubanga ye yanfunira omusajja nti, “Taata amaka tegatambula bulungi…’ yanziramu nti, “Mwana wange nange nkiraba naye bw’olaba bigaanyi biveemu okole ebirala…”. Yang’amba mmwegatteko mu kusuubula n’okusala ente omulimu gwe yali akola.
Nnyingira lufula
Nneewola 50,000/- ku mikwano gyange nga mmaze okunoba ne nneegatta ku taata okusuubula ente mu malungu.
Ente twazigulanga Mbarara, Kanoni, Ntuusi, Nakivaale, Bulamba n’awalala era nga tuyita mu bisaka ne mu gasiko okuzinoonya.
Mu 1985 gavumenti yaggala obutale bw’ente e Mbarara ekyatukosa ennyo era wano we nafunira amagezi okutandika okubaaga n’okutunda ennyama mu lufula.
Omwami omu ayitibwa Mubiru yampa amagezi ntandikewo emidaala gyange ebbali w’ekibuga kubanga ebbanga lyonna nalinga ente nzisalira mu ddiiro (luggya lwa lufula) era nga mwe ntundira ennyama.
Nagula ebifo bibiri e Kansanga mu 1991 mwe nassa obutale bw’ennyama era eno ye yali entandikwa y’okulama n’okumera kwange kubanga natandikira ddala okusala n’okutunda ennyama nga mbyenyigiramu butereevu n’okutuusa leero.
Bye nfunye mu kubaaga ente
Mu 2000 nalamaga e Mecca.
Nsobodde okuweerera abaana bataano era nnaakafuna diguli ssatu okuva mu bano. Kino nkyenyumirizaamu kubanga nze saasobola kusoma kutuuka ku diguli.
Nnina obutale bwennyama bubiri e Kansanga mwentundira emu ku nnyama gye nsala.
Nguze ebifo bibiri e Seeta, ekimu nzimbyemu ennyumba mwensula n’emizigo gy’abapangisa ate ekirala nkyakiyiiyiza.
Nazimbira mmange ennyumba e Bwaise kyokka Mukama yamutwala omwaka oguwedde.
Nagula faamu ya mayiro nnamba e Wabusaana kwe nnundira ente 100 n’embuzi ezisoba mu 100.
Poloti omwami wange eyasooka gye yampa e Kireka nagizimbamu amayumba g’abapangisa. Nzimbye ebisulo by’abayizi b’e Kyambogo e Kireka n’ebifo awakolerwa bizinensi. Pulojekiti gye njagala mu kifo kino yaakubaamu amayumba agasoba mu 200.
Poloti gye nnina e Seeta eri ku bugazi bwa 100 ku 120 ntegeka kuzimbamu mayumba ga kalina agapangisibwa.
Nsobodde okuyingizaamu mutabani wange Med Nsubuga naye kati ali mu lufula asala nnyama. Kino kiraga nti omulimu gukyatambulira mu musaayi era mutabani wange naye agwenyumirizaamu.
Hajati Nabawanuka ng'ali munda mu hositeero gy'azimbye.
Okusoomozebwa kwe nsanze
Sisuubira nti mu nsi mulimu omulimu gye balyazaamaanya nga bwe bakola ku nnyama. Ekisooka abeewola batwala ya ssente naye okusasula lutalo.
Obubbi mu bitundu gye tugula ente katono bunnemese omulimu era tekuba kubeera kubuulirira kwa taata singa sikyalimu.
Abasajja abamu bandaba ng’abayingirira mu bizinensi zaabwe kuba nnina bakasitoma bangi.
Obubenje bungi mu kusala ente, zimanyi okuntomera, okwesala ng’osala ennyama oluusi n’ente okugula ng’omanyi nzito kyokka nga kkiro ntono nnyo.
Okwezimba okutuuka wendi si kyangu ng’oli mukazi, olina okulabirira abaana n’okutambuza ebintu ebirala ebiri ku mutwe gwo.


text:
Ssenga
Nnaalongo Nansubuga
NZE nnaalongo Grace Nansubuga, mbeera Walusi ku lw'e Jinja.
Essanyu lyange mu bufumbo erituukiridde ndirifuna olunaku lwe ndisamba gawuni nga ssaalongo ankubye embaga.
Kati emyaka giri 11 gye nnaakamala mu bufumbo era nga mu butuufu gibaddemu obuwonvu n’obugga bungi era nga bino bye nsabira munnange okunsasula ng’ankuba embaga kuba ndaba nga kye kirabo kyokka ky’ayinza okunsasula ne kimpa essanyu.
Nzijukira bulungi nti we twasisinkanira ne ssaalongo, yali akyali mu muzigo wabula ne tukola nnyo nga ne Mukama atukwatiddeko ne tuzimba enju mwe tukulizza abaana baffe.
Mu kiseera kino tulina abaana bataano era tutetenkanya nga bwe tusobola ffembi okulaba nga tubalabirira n'okubaweerera.
Nsobodde n'okugumira ebizibu ebirala omuli n'abantu abantuukirira entakera okuntegeeza nga bwe balabye baze ng'akukuta n'abakazi eyogy'ayitira.
Nkimanyi nti abamu ku bantu bano baba n'ebigendererwa ebyabwe era eno y’ensonga lwaki buli kye bang’amba nsooka kukisengejja kuba abamu baagala kwonoona bufumbo bwange.
Bino byonna bwe mbigattagatta, ndaba ng’engeri yokka munnange ono gy'asobola okunsiima, kwe kweyanjula mu bakadde bange mu butongole n'oluvannyuma tugattibwe mu Kkanisa.


text:
Ssenga, Ebituuse
KU mulimu gwa wooteeri gwe naakolanga, mwanamulenzi afuuse ensonga mu bulamu bwange kwe yansanga ne tutandika omukwano ogujjuddemu ebisoko.
Nze Rashida Nazziwa, mbeera Kabalagala.
Bob ye ggaayi gwe nsazeewo okuwa obuvunaanyizibwa ku bulamu bwange nga nsinziira ku bye tuyiseemu.
Okumufuna yali omu kubakasitoma abaalyanga emmere entekera mu wooteeri mwe nakolanga.
Yasiima engeri gye namulabirirangamu newankubadde nga nze nnali sirina kye mmanyi mu kusooka.
Olunaku lumu oluvannyuma lw’okumuweereza yantegeeza nga bwe nnali musuza ng’akukunadde nga lumonde mu kikata.
Saasooka kukkiriza bigambo bye okutuusa lwe yabiteeka mu bikolwa.
Yatandika okuntoneranga obulabo bw’omukwano obwayongera okuntengula n’okumuggulirawo oluggi lw’omutima gwange.
Kati mwaka gumu n’ekitundu nga tepepeya.
Buli omu akyabeera yekka naye tufuna akadde ne tusisinkana okubaako bye twogera ebikwatagana n’omukwano gwaffe.
Tayagala njule y’ensonga lwaki gye buvuddeko yampangidde bbizinensi y’edduuka mwe nzigya ssente ezinnyimirizaawo.
Tutandise n’okulowooza ku ky’okubeera awamu n’okuzaala abaana abalituddira mu bigere.
Munnage mwebaza olw’okundaga laavu entadde ku mutindo.


text:
Kampala
Bya Kavuma Kaggwa
ESERI Ssenvumo yakola ekyafaayo bwe yali omu ku bakyala Bannayuganda abaasookera ddala okukola mu nnyonyi.
Muky. Ssenvumo yafa Janauary 16, 2012, abadde mutuuze w’e Bweyogerere w’abadde alina ekizimbe ekinene.
Y’omu ku bawala Bannayuganda abasatu abaakola ebyafaayo nga be baasookera ddala okukola mu East African Airways e Nairobi mu 1961 nga baweereza mu nnyonyi.
Mu mwaka ogwo, East African Airways yatandika okuyingiza Abaddugavu mu bitongole ebitali bimu. Abawala abalala abaali ne Eseri kwaliko Mary Muganga ne Ruth Ssemakula.
Abasajja abaayingira ne Eseri Ssenvumo kwaliko Mathias Migadde kati abeera London n’omugenzi Captain Yawe ow’e Buddu eyali avuga ennyonyi DC9.
Mu myaka egyaddako Bannayuganda bangi abaayingira East African Airways mu bitongole byonna. Mw’abo mwe mwali Captain Kitenda, omugenzi Captain Kiwanuka, Captain Joseph Roy, Captain Francis Babu, Muky. Dorcus Zavuga, Ruth Lutale n’abalala bangi nga nange mwendi. Nze nnayingira mu July wa 1965 mu kitongole ky’ebyamawulire.
Uganda ye yali esinza abantu obungi kubanga be baali basinza obuyigirize obwa waggulu.
Ng’oggyeeko East African Airways, Muky Eseri Ssenvumo yakolera mu bifo ebirala ebiwerako mu myaka 28 gye yamala e Kenya ng’omwo mwe mwe muli ne Nairobi University mu kitongole ky’ebyenjigiriza.
Yayambanga nnyo Bannayuganda abaagendanga okusoma mu yunivasite eyo abaabeeranga mu bizibu ebitali bimu ng’omuntu agenze okusomera mu nsi eteri yiye bw’abeera. Abantu bangi nnyo abali mu bifo by’obuvunaanyizibwa kati mu Uganda Eseri Ssenvumo be yayamba, nga Polof. Mondo Kagonyera kati Cansala wa Yunivasite y’e Makerere.
Muky. Ssenvumo yayagala nnto ebyobufuzi era mu 1963 bwe yali amaze okuva mu East African Airways, yali nnyo ku lusegere lwa Tom Mboya ne Jaramogi Oginga Odinga nga bakola kampeyini ya KANU. Jomo Kenyatta eyali akulembera KANU ye yawangula.
Mu November wa 1965, Muky. Ssenvumo yali omu ku Bannayuganda abaayaniriza Ssekabaka Edward Mutesa II bwe yakyalira Jomo Kenyatta eyali Pulezidenti wa Kenya.
Mu biseera ebyali ebya kazigizigi mu Buganda, Muky.i Ssenvumo yayamba nnyo Abaganda abaddukira e Kenya nga Obote amaze okukuba Olubiri e Mengo era yakola nnyo mu biseera by’okulwanyisa effugabbi mu Uganda mu biseera bya Polof. Y.K. Lule nga NRM/NRA etondebwawo mu July wa 1981 e Nairobi.
Mu November wa 1969, Ssekabaka Muteesa II bwe yakisa omukono mu London twali ne Muky. Ssenvumo ne tuyamba Abaganda abaagenda okuziika e London nga mw’abo mwe mwali Paul Kavuma eyaliko Katikkiro wa Buganda ne Joseph Kiwanuka eyaliko Ssetebe wa Uganda National Congress.
Olw’embeera embi eyali mu Buganda, enjole ya Ssekabaka Muteesa II yasooka kugalamizibwa London okutuusa lwe yakomezebwawo Idi Amin mu 1972.
Muky. Ssenvumo bwe yakomawo mu Uganda mu 1991, gavumenti ya NRM yamuwa omulimu n’abeera omuwandiisi wa Abubaker Kakyama Mayanja eyali Ssaabawolereza wa Gavumenti era yakola nnyo mu kiseera ky’okuzzaawo Obwakabaka bwa Buganda mu July wa 1993.
Mu mwaka gwa 2000 yeegatta ku kakiiko ky’ebyokulonda gye yakola emyaka musanvu oluvannyuma n’awummula emirimu gya Gavumenti.
Asomesezza abaana bangi ab’Ekika ky’Effumbe n’Ebika ebirala n’abatuusa mu yunivasite ezitali zimu.
Mukama Katonda amuwe ekiwumulo eky’emirembe!
KAVUMA – KAGGWA
Omutaka w’e Kyaggwe
0772-584423


text:
Ssenga, Ebituuse
Nze Annet Nakirijja 28, mbeera Mpambire mu Mpigi.
Katonda mmwebaza olw’okumpa omusajja antegeera ate nga muntu mulamu nnyo.
Ono si mulala wabula ye mwami wange Francis.
Twasisinkana ku mulimu era bwe yanjatulira nti anjagala nalowooza nti annimba ng’abasajja abalala bwe batera okukola.
Yatandika okuntonera ebirabo n’okukola ebintu ebiraga nti anjagalira ddala era nze muntu gw’ayagala okuteeka mu maka ge nga mukyala we.
Ekiseera kyatuuka ne nzikiriza bye yali ang’amba nga nkakasizza nti ddala yali anjagala.
Wano we namusabira tutandike okubeera ffembi ekintu ekyamusanyusa ennyo kuba yali yakyagala dda wabula ng’atya okuking’amba.
Twatandika amaka era mu bbanga ttono nasobola okumuzaalira omwana ow’obulenzi.
Twatandika okukola era we njogerera nga twamala dda okuzimba amaka gaffe era kati tuli mu nteekateeka za kumwanjulira bakadde bange mu butongole n’oluvannyuma tugattibwe mu bufumbo Obutukuvu.
Okusinziira ku by’ankoledde, ndabira ddala nga Francis ye nnamba yange era kwe nfiira.


text:
Busoga, Jinja
Bya Donald Kiirya
ABAMU ku bantu abaafiiridde mu kabenje baaziikiddwa ku Mmande ku byalo eby’enjawulo ebisangibwa mu kibuga Buwenge mu Disitulikiti y’e Jinja.
Abaaziikiddwa kuliko Sarah Kakaire Nambeeko 43, eyabadde olubuto olw’emyezi omusanvu.
Omugenzi y’omu ku basuubuzi 20 abafiiridde mu kabenje e Iziru mu Ggombolola y’e Buyengo mu Disitulikiti y’e Jinja ababadde bagenda mu katale k’omubuulo.
Fuso kwe baabadde batikkiddwa akabindo bwe yalemeredde omugoba waayo ng’aweta ekkoona ku Ssande ereeva waaayo ku lunaku lwa Ssande ayitibwa Ndaaye Waiswa n’alemwa okuwetta ekkoona n’agikuba ekigwo.
BAAMUGGYEMU OMWANA
Omumyuka wa Meeya w’ekibuga Buwenge, Aisha Kagoya eyeetabye mu kuziika ssaako n’okutambuza Poliisi mu buli maka g’abantu abafudde okusobola okwekebejja emirambo yategeezeza nti, omugenzi Kakaire bwe yabadde tannaziikibwa ku kyalo Busiya II, abasawo baaleeteddwa ne basooka okumubaagamu omwana omuwala olwo ne bamuziika.
BBA ATTOTTOLA
Bba Nasur Kakaire Kirunda yategeezezza Bukedde nti omugenzi yamulekedde abaana munaana.
“Mukyala wange abadde amaze emyaka 12 mu bizinensi y’okusuubula engoye enkadde. Agamba nti omugenzi abadde yaakaggyayo looni ya kakadde kamu ku Mmande nga March 26 okuva mu kibiina kya BRAC.
Kakaire yategeezezza nti Mukyala we yali akola mu butale bw’omubuulo obuwerako ku nnaku ez’enjawulo.
Kakaire ne bamulekwa. Mu katono ye mugenzi.
ANDEKEDDE ABAANA 13
Ate Jennipher Alitubeera 42, ow’e Buweera yafiiriddwa bba Ben Erusa. Yasangiddwa mu makaage n’agamba nti bba tabadde na looni naye amulekedde abaana 13 ng’asembayo wa myaka ebiri n’ekitundu.
BAKOZE EFFUJJO
Wabula abatuuze olwamazze okuziika Nangobi ne Nambeeko ku byalo byaabwe mu Buwenge, beesuddemu akambayaaya n ebakwata emiggo ne bakuula n’ebikajjo mu ssamba eziriyo ne balumba abasuubuzi abaabadde bagguddewo bizinensi zaabwe mu katale k’e Buwenge ne babafulumya nga bagamba nti tebasobola kufiirwa basuubuzi bannaabwe nga ate abalala bali mu kukola ssente waakiri bandyefiirizza olunaku ne bagenda ne baziika.
N’abamaduuka nabo baabalagidde bagaggalewo era okuva ku ssaawa 8.00 okutuuka olweggulo ku Mmande gaabadde maggale.


text:
AGAFA KU BIDDUKA
NSOBOLA okufuna akamotoka ka 1200, ku bukadde buna nga kalungi? Ronald Ndyeno e Kagadi (0757121229)
Osobola okukafuna naye tekajja kuba kalungi nnyo, kijja kukwetaagisa okukongeramu obukadde obulala nga bubiri, naye singa ogulira ddala ak’obukadde nga mukaaga kajja kukuyamba nnyo.
Lit Ace kabangali yingini 2y ekozesa liita mmeka okutambula mayiro 12 nga nvuga bulungi? (0772831034)
Katugambe nti nnamu bulungi, era naawe n’ovuga bulungi, ky’olina okusooka okumanya nti yingini eno eba ya cc 2400, kino kitegeeza esobola okunywa liita nga bbiri n’ekitundu.
Amapeesa ga Power ne manu agali wabbali w’ekikono kya mmotoka ya otomatiki gakola mulimu ki era ngakozesa ddi? George K e Mityana (0703366123)
Eppeesa lya Power lyongera amaanyi singa oba owulira nga mmotoka eringa eyeesiba, okugeza singa oba nga mu 120 n’olinnya n’olaba nga teyongeza sipiidi osobola okunyiga Power ne yeeyongera okudduka n’emalayo sipiidi.
Ate manu lino liyamba mmotoka okulwisaawo okukyusa ggiya, singa ogiwulira ng’ezanguyiriza, linyige. Bwonoolinyiga, ojja kuba osobola okugisika akabanga akawera n’eryoka ekyusa.
Wabula kimanye nti, bw’omala okukozesa amapeesa gano ganyige gaveeyo kuba bw’otakikola mmotoka ejja kunywa nnyo amafuta.
Lwaki mmotoka yange ekuba omukka omweru ku makya ate bw’ebuguma teddamu? Bwe ngipaakinga okumala ekiseera olukoleeza ng’eddamu okugukuba? (0782575655)
Mmotoka enywa ku woyiro oba nga valuvo siiru zaakakanyala. Kino kitegeeza nti woyiro eyandibadde adda mu kalankisi ate atonnya ku pisitoni, kino kye kivaako okukuba omukka omweru. Yingini ne valuvo siiru bikooye.
Mmanya ddi nti mmotoka yeetaaga kusiba yingini, era mmanya ntya nti kulaaci eweddeko? Jimmy (0774334807)
Yingini bw’eba ekooye, mmotoka etandika okutambula ng’epipira n’okukendeeza ku saaviisi ng’enywa woyiro.
Ate kulaaci; ggiya etandika okukaluba, bw’oba ovuga owulira nga teziyingira, eyo ye ya ggiya ate eya otomatiki ogenda okuwulira ng’erwawo okuziyingiza. Kimanye nti eya ggiya kulaaci oluggwaamu tesobola kutambula.
Sakabuzooba za bika bimeka? Ssali e Mbale (0753246673)
Waliwo sakabuzooba ey’akabomba, eno tebaako seppulingi era zitera kubeera mu loole, zino ze ziba eza buusi. Ate waliwo endala ezibaako mawutingi ne seppulingi ze bayita ez’enkata, zino zisangibwa nnyo mu mmotoka nga Premio, Corona, Corolla n’endala eza buyonjo.
Naguze Starlet e Kampala, bwe nagikoze saavisi n’efuuwa omukka omungi, kyavudde ku ki? (0756645312) e Mityana.
Bw’oba waguze nkadde yandiba nga yafa yingini, bwe kitaba ekyo nga woyiro abadde mu mmotoka yo abadde mubi, nga bwe wataddemu omulungi n’efuuwa olukka. Sinakindi nga mmotoka baali baagiteekamu woyiro agaana mmotoka okufuuwa olukka olungi.
Yinginiya omuzimbi, abakola enguudo, abakanika ttiivi ne ssimu n’owemmotoka bonna basomera mu kibiina kimu?
Bano tebasomera wamu kuba n’ebintu bye bakola byawukanira ddala, kuba yinginiya omuzimbi tasobola kukanika mmotoka, ow’oluguudo naye aba tasobola kukanika ttivvi kuba bye baasoma si bye bimu.
Biddiddwaamu Titus Muteesasira owa Good Way Auto Garage e Mulago ku lw’e Gayaza. Alina ekibuuzo kiweereze ku 0782006608 oba kuba 0752/0776698576.


text:
Busoga
Bya Tom Gwebayanga
Sipiika wa Palamenti y’e Switzerland, Peter Bieri, asiimye Sipiika wa Palamenti ya Uganda, Rebecca Kadaga olw’omulimu gw’akoze okukubiriza Palamenti mu bulambukufu ekimufudde omukazi ow’amaanyi.
Bino yabyogedde akyalidde eddwaaliro lya St. Francis Health Care Services e Mbiko wiiki ewedde, ng’ali n’ekibinja ky’aba Swiss n’Abangereza. Yeeyamye okuliwagira mu kaweefube w’okulabirira abaana abalina akawuka ka siriimu.
Yasiimye engeri eddwaaliro gye lirabiriramu abaana abalina siriimu 2,500 n’abakulu abafuna wano obujjanjabi n’asuubiza nga Switzerland bw’ejja okulyongeramu ssente.
Alikulira, Faustine Victor Ngarambe yategeezezza nti abantu abasinga amakerenda n’emmere babibatwala mu byalo naye bwe kiba kyetaagisa abaana baleetebwa ku ddwaaliro.
Eddwaaliro lino lyazimbibwa mu 1998 okujanjaba abaana abalina akawuka ka siriimu okuva ku mwaka gumu okutuuka ku 18, nga kati lijjanjaba n’abakulu abakalina bonna awamu lijjanjaba abantu 9,000.


text:
Ssenga
WIIKI ewedde twalabye ensonga ezireetera abasajja okulabankana mu bufumbo. Omuze guno ogw’obwenzi ennaku zino gutwaliddemu n’abakyala.
Abakyala abagwenyigiramu abamu baba beesasuza olw’abaami baabwe okwenda, banoonya ssente ate abalala baba bagamba nti abasajja b’ebbali balina engeri gye babataasaamu, kye bava babeeyitira ‘panado’, mbu babayamba okukkakkanya emitwe egiba gibaluma!
- Ekibi nti omukazi bw’atandika okuganza ebbali kizibu omuze okuguleka. Abasajja b’ebbali balina ebintu bye bakolera abakazi abafumbo era omukazi bw’asangibwa nga yegeyege, yeesanga amaka agasuddewo n’abuuka n’omusiguze.
- Bafaayo: Buli mukazi ayagala okumufaako mu ngeri ey’enjawulo, naddala ku bintu by’asinga okwagala. Kino abaami b’awaka tebakifaako nnyo, kuba obudde babumala balaba mipiira, emboozi banyumya za byabufuzi. Omusajja w’ebbali bw’akwana omukazi omufumbo afuba okumuyiga, n’amanya ebimunyumira n’ebimunyiiza.
- Bamanyi okufissizaayo abakyala bano akadde. Ne bw’aba alina by’akola bw’amusaba babeeko bombi tagaana, sso ng’omusajja w’awaka mukyala we ayinza okumusaba bagendeko awutu n’amalako omwaka ng’amuwoleza jjo jjuuzi.
- Bamanyi okutona ebirabo: Oluusi tebiba bya bbeeyi naye ng’abakyala babisiima. Okugeza omukyala ayinza okusanyuka ennyo ng’omusiguze amutonedde akatambaala, sso nga bba bw’amugulira emmotoka tasanyuka nnyo mu mutima.
- Bamanyi okwefaako: Kizibu okusanga omusiguze ng’ayambala ffaagi. Baba basajja balungi, era beeteekamu kaasi okulabika obulungi, kuba kino ky’ekisinga okubatunda mu bakazi. Bafuba okukuuma emibiri okusobola okutuukiriza emirimu gy’omu kitanda.
- Bamanyi okuyiiyiza omukwano. Batera okumanya obuzannyo obunyumisa laavu, era ne bw’aba mukyala mukulu kimuleetera okwewulira nga bbebi.
- Bamanyi okuyambako abaagalwa baabwe, naddala ku mirimu gy’awaka. Abasajja abasinga bw’awasa omukazi akitwala nti y’avunaanyizibwa ku mirimu gy’awaka gyonna, n’atamubalira oba amenyeka. Omukazi ali mu mbeera eno bw’afunayo omusajja n’atuukako n’ewuwe n’atandika okumuyambako ku mirimu, ajja kumwagala n’omutima gwe gwonna.
- Bamanyi okusiima, si mu bye baba babawadde byokka, wabula ne bw’aba ayambadde n’anyuma. Kino abasajja b’awaka tebakifaako. Okugeza omukyala ayinza okuva ku saluuni bba n’atamunyegako nti oba anyumye, sso nga bw’aba agenze wa musiguze tayinza butamuwaana, ne bw’aba nga tanyumye.
- Bafuba okukola ku bizibu by’abakazi be bakwana. Ne bw’ataba na ssente waakiri azeewola, asobole okumusanyusa. Ate ssente oluusi ze babawa teziba nnyingi kuba ziba za kusiba nviiri, kugula bizigo, engoye, engatto n’ebirala eby’okwekolako. Bino abasajja b’awaka abamu babiraba ng’ebitali bikulu, era kizibu kwewola ssente kukola ku bino.
- Baba baka mu kitanda kuba obukodyo bw’omukwano baba babwekakasa. Ate engeri gy’aba ng’amanyi nti omukazi gw’alina si wuwe afuba okulaba nga yeemalayo mu mbeera zonna asobole okumusiima.


text:
Comments
Barbara Tracy | Kampala
Ha ha Ssenga , its all about faithfulness & proper hygiene ! However , whoever is doing it , do it from the bottom of your lungs bse hearts normally break . Enjoy it carefully .
nakanwagi | Kampala
Wamma Mukyala, poyinti yo ngilaba. Edda enyo abantu benyinyalanga ebiselera nga eminyira, amalusu. Naye kati laba ebakuli efuna omuzigo oguseleza erigenda emugga, kyakka nga n''omumwa gw''omugga gulinanye ogwa kazambi. Laba oli bwawuuta buwuusi oba okubojelera. Kale lwaki talwale kolera oba ekidukano. Obukyaafu bw''omubiri buli (all body secretions): amaziga, oluzigozigo, omusaayi, omusulo, bbi, envumbo y''omumatu, olunyiranyira, ekikolondolwa (phlegm) obujonjo, entuuyo, amazzi g''o musajja/mukazi,Waliwo nabano ababeera bogeera, obuujii nebwefumbira ku nsonda zo mumwa. Omukombi baaba tewali njawulo na toilet paper
Name I an Lwanga | London
Banange ebakuli ngigelagelanya abazungu gebayita starter, wemutukila okwegata, nga mwembi musanyaladde bulungi. Kulwange kyekintu ekileeta omukwaano nantamegwa. Abatakombangako mutandike mu bwangu!!! abakombebwa muwangaale nga musolo, ebakuli ejjakumalawo obwenzi
girl | UK
Haha, abantu baddembe okwesanyusa kasita baba nga besigwa, oba ataddewa, kasita bakiriziganya!
Kakumba | East London
Naye nnyabo byoyogerako bituufu ddala. Naye Haa gwe wategedde otya abavubuka byebakola ebuziizi? Kyokka naawe ate obyononedde ddala nti ekymumpale okugenda mukamwa.


text:
Ssenga
AKABOOZI kye kimu ku bintu eby’enkizo ebigumya amaka era abantu bangi bagamba nti ye nnamuziga obufumbo kwe butambulira.
Wadde kiri bwe kityo, waliwo ebintu eby’enjawulo ebireetera abafumbo okwetamwa okunyumya akaboozi ng’ensonga eva ku kubulwa obwagazi.
Abantu bagenda okufumbiriganwa nga buli omu alina obwagazi bungi eri munne mu nsonga z’okunyumya akaboozi. Wabula wayinza okubaawo embeera esobola okuleetera omu okubulwa obwagazi nga ne bw’amukwata awagambibwa okuba obusimu takyukako.
Simon Mukasa omukugu okuva mu ddwaaliro lya Mirembe Health Center e Kawempe agamba nti okunyumya akaboozi kifugibwa bwongo era bwe wabaawo ensonga yonna ebutawaanya, tayinza kufuna bwagazi.
Mukasa agamba nti obwavu mu maka busobola okuvaako omukyala okubulwa obwagazi bw’akaboozi. Agamba nti kino kisobola okuva ku mbeera nti aba aliko osanga bye yeegomba kyokka n’atasobola kubituusibwako bba.
Enkola z’ekizaalaggumba ezikozesebwa abakyala abamu nazo ebiseera ebimu zireetera abakyala okubulwa obwagazi kuba omubiri gubaamu enkyukakyuka.
Endya embi nayo esobola okuleetera omukyala okubulwa obwagazi.
Mukasa agamba nti waliwo emmere emanyiddwa ng’erimu ebirungo ebyongera ku bwagazi mu bakyala okugeza; ebinyeebwa, ebibala n’ebirala.
Ayongerako nti okulya emmere enkolerere oba erimu amasavu amangi ezibikira emisuwa ekitaataaganya entambula y’omusaayi. Kino kivaako obusimu nabwo okutaataaganyizibwa obwagazi ne bubula.
Obuyonjo bw’omuntu gw’oba ogenda okwegatta naye nabwo busobola okuleetera omuntu okubulwa obwagazi.
Waliwo abantu abatafaayo kweyonja . Kino tekyawula basajja na bakazi. Singa munno alaba ng’omu mucaafu kimumala okubulwa obwagazi. Kino kw’ogatta okunywa omwenge sigala, enjaga n’ebirala ebiwunya.
Ensangi zino, abakyala abasinga bakeera kunoonya ssente. Eno bavaayo bakooye nnyo era eby’okunyumya akaboozi biba bibawunyira zziizi.
Mukasa agamba nti obukoowu busobola okuleetera omuntu okubulwa obwagazi.
Okunywa ebitamiiza nga omwenge, sigala n’ebirala bisobola okuvaako obusimu bw’omubiri okucankalana okukkakkana ng’obwagazi bubuze.
Obwenzi nabwo busobola okuleetera omukazi okubulwa obwagazi.


text:
Nakawuka
Abaatomeddwa nga bakyali mu mufulejje.
Bya ALI KIZZA
LOOLE y’omusenyu etomedde bodaboda ku luguudo lw’e Nakawuka ku kyalo Nkungulutale omuntu omu n’afi irawo.
Loole eyabadde eva e Kasenge ng’eyolekedde Nakawuka yabadde ku sipiidi mpitirivu n’etomera bodaboda nnamba UDR 327A eyabaddeko abasaabaze ababiri okwabadde nnamukadde ne muzzukulu we.
Nnamukadde ali mu myaka nga 87 ataategeerekese mannya oluvannyuma yafudde wabula muzzukulu we yamenyese amagulu gombi n’omukono.
Omugoba wa bodaboda naye yamenyese okugulu n’omukono. Abadduukirize baapangisizza
mmotoka eyatutte abaalumiziddwa mu ddwaaliro e Mulago oluvannyuma lw’okukubira poliisi essimu n’erwawo okutuuka mu kifo kino.


text:
Kampala
ABAVUZI batakisi mwekazeekaze muve awo omukazi afuga Kampala we yabamezze ekigwo n’enkoona ne yeesimira mu ttaka akeediimo kammwe n’akamalamu amaanyi!
Kye muba mukola kyekyo kyennyini mukama wammwe Katongole afuga UTODA kye yakoze. Ye bwe yalabye nga Jennifer Musisi wa Kampala amuyitiriddeko takyamusobola kwe kuggyamu ekkanzu gy’abadde afugiramu UTODA n’asiba ettaayi era kati ali mu mugongo gwa Jennifer gy’ateeterera.
Katongole n’olulimi lwa UTODA olwa “UTODA ke bagikwatako Kampala ajja kwaka omuliro” olwo takyalwogera. Kati ayogera lulimi lwa bamusibattaayi ng’akubiriza banne be yajeemesanga bajeemulukuke, ensimbi za KCCA baziweeyo nga Jennifer akyaseka.
Jennifer baddereeva batakisi yabatemye ekkoligo lye yabameggesezza. Baabadde bakyererejja nga takisi zaabwe bwe “bazipaakinze” bwe zitajja kusaabaza bantu Jennifer n’abasamba awabi n’ayimbula bbaasi za Pioneer n’eggaali y’omukka zitandike okukola ogwazo.
Bwe kuba kulaga buyinza, obwo nabwo Jennifer yabulaze. Ggwe kale wali olabye ku bbaasi ezigenda ku nguudo zisaabaze abantu nga tezinnafuna bipande bya nnamba zaazo nga eza Pioneer bwe zaatandise? Awo nno Jennifer bw’akuboggolera nti “nva mu maaso” muviire mangu kubanga kirabika n’obuyinza akozesa bw’embuga!
Naye ate ku ludda olulala ebintu bino byandibaamu n’obujega. Teebereza keediimo ki akayinza okugenda mu maaso ng’abakalimu beetemyemu abamu ne badiimulukuka nga n’akeediimo tekannatandika? Baddereeva abamu baadiimulukuka dda ssente za KCCA ne bazisasula. Olwo kati ako kakyali keediimo muki?
Kati baddereeva batakisi basigalidde kukola ekyo mukama waabwe Katongole kye yakoze eky’okwegatta ku Jennifer Musisi nga bwe bayimba akayimba ka Elly Wamala nti “Twalyako bye twalya ebyasigalira byaba musaayi muto alemera ku ssengejjero oyo enkindo zinaamubuna ....!
Abatakisi temulinda kubuna nkindo. Mutuule wamu ne KCCA n’aba bbaasi za Pioneer mufune engeri gye munaakolamu ogw’okusaabaza abantu nga eby’okukoonagana n’okusika omugwa mubivuddeko.
Bo abantu tebabeeyinuza kubanga tebajja kubayamba mu bwediimo bwammwe. Baakoowa dda olw’ebisale bya takisi zammwe ebya bbulukanike bye mubadde mubaggyako era bye mubadde mutuntumula buli we mwagalidde. Era eyo y’ensonga lwaki bbaasi baazanirizza n’emikono ebiri kubanga basuubira nti ze zinaleetawo enjawulo.
Leka Ddwaddwaddwa Mumansa akikinale akubuuze; Obanga amaanyi tolina lwaki weesiba ku bintu? Lwaki todiimulukuka ofune w’onookolera mu Kampala wa Jennifer?
Bwe nfumbisa akaveera nga nkasaanikizza ku ngulu awatali kukoona ku mmere yennyini nakyo kirina obulabe?
Akaveera kayamba okukuuma ebbugumu ekireetera emmere okuggya amangu era y’ensonga lwaki abantu bangi


text:
Kampala
HOWARD Webb, owookubiri mu baddiifiri abasinga okulamula obulungi omupiira mu Bulaaya, yayimirizza omupiira gwa Tottenham ne Bolton mu ddakiika eya 43 olw’omuzannyi Fabrice Muamba, owa Bolton, okugwa yekka n’alambaala.
Kyangu nnyo okuba nga Webb yalowoozezza nti Muamba yabadde afiiridde ku kisaawe n’ayimiriza omuzannyo guno!
Etteeka nnamba 5 erifuga baddiifiri (The Referee), liragira bino ku muzannyi alwadde;
- Ddifiri y’asalawo oba omuzannyi alwadde nnyo.
a) Omuzannyi alumiziddwa akatono, ddiifiri ‘awewa’, omupiira bwe guyimirira, n’adda eri omuzannyi oyo.
b) Omuzannyi alumiziddwa ennyo, ddiifiri ayimiririzaawo omuzannyo, n’afuna ku bujjanjabi obwangungu.
c) Tewali muzannyi ajjanjabirwa ku kisaawe okuggyako omukwasi wa ggoolo, omuzannyi alumiziddwa awamu n’omukwasi wa ggoolo oba abazannyi ba ttiimu emu nga beekubye.
Abo be bokka abakkirizibwa okujjanjabirwa ku kisaawe. Tewali we kyawandiikibwa nti omuzannyi bw’afiira ku kisaawe, omupiira tegweyongerayo kyokka kya buntu, ddiifiri okuguyimiriza.
Nalabye ng’abazannyi ba ttiimu zombi bali mu nsisi olwa munnaabwe eyalabise ng’afudde! Tottenham ne Bolton gwakuddibwamu.
alitomusange@yahoo.com 0772624258


text:
Kampala
MC Fish ng’akebera ebbeere ly’omuwala mu ndongo.
ABAVUBUKA bakoze effujjo mu ndongo y’omu luguudo bwe batandise okunyigaanyiga amabeere g’abawala nga bagamba nti bakoppa afande eyanyiga ebbeere lya munna FDC, Ingrid Turinawe.
Baalabye abamu ku bawala abaabadde battuzze amabeere mu buleega ne gabooga nga gaagala kutoloka ne batandika okugayisaako olulimi n’abalala okuganyiga mbu babakebera kkansa ekyasesezza ennyo abantu ate abalala ne bagamba nti boolesa bugwenyufu.
Bino byabaddewo ku Lwomukaaga ekiro okumpi ne kkampuni ya New Vision efulumya ne Bukedde. Owoolugambo waffe atugambye MC Fish obwedda ali mu kufuuwa ebbidde n’okuzina n’ebyana ye yabadde akulembera abefujjo lino omwabadde n’abalingiza abakazi.
Kyokka tetwategedde oba ebyana bino yabadde ayise nabyo oba yabisanze mu ndongo nga bibinuka.


text:
Kampala
Bya HAMID KALANZI
OMUZANNYI w’ensambaggere, Moses Golola atanziddwa obukadde kkumi n’emitwalo 72 (eza Euro 3200) lwa kulemererwa kutegeka lulwana lwe ne Mate Szamboki nga April 27 n’okulemera omusipi gwe yatwala oluvannyuma lw’okulwana ne Andrei Nagy omwaka oguwedde.
Ekibiina ekifuga omuzannyo guno mu nsi yonna ekya WKF, kye kyalagidde Golola okusasula ensimbi zino n’ekimulabula nti singa alemererwa, tagenda kuddamu kuzannya lulwana lwonna mu muzannyo guno.
Okusinziira ku bbaluwa WKF gye yaweerezza, eraga nti Golola ng’ayita mu kibiina ekifuga omuzannyo guno mu Uganda ekya, UKBF yasaba adding’ane ne Andras Nagy nakkirizibwa kyokka n’alemererwa ate ne Mate gwe yasaba oluvannyuma naye n’alemwa okuzannya naye ekikontana n’amateeka ga WKF.


text:
Kampala
Bya Ahmed Kateregga
BAMASEEKA abawerako ab’ekibiina ky’Abatabbuliiki aba Salafu bali mu kasattiro oluvannyuma lw’okutemulwa kwa Sheikh Abdul Karim Sentamu, nga buli omu alowooza nti yaddako.
Ensonda okuva mu bitongole by’okwerinda ne mu Batabbuliiki bennyini zigamba nti abamu ku bamaseeka bano naddala abagambibwa nti baaliko mu buyeekera mu kibiina kya ADF, batambula bamagamaga era tebasula na mu maka gaabwe, nga batya okutemulwa.
Kino kiddiridde omuzigu okukuba Sheikh Sentamu amasasi ku muzikiti Masjid Noor ku William Street ku Lwokutaano ekiro nga April 20. Omuzikiti guno Uganda Muslim Supreme Council e Kampalamukadde yagupangisa eyali omumyuka waayo Haji Hassan Basajjabalaba, ate naye n’aguguza omugagga Drake Lubega. Abasiraamu baagugubiramu era mu kulonda kw’omwaka oguwedde, Pulezidenti n’asuubiza okuddiza Lubega ensimbi ze, guddire Abasiraamu.
Ensonda z’ebyokwerinda zaagambye nti mu binoonyerezebwako mwemuli eky’okuba nti Sheikh Sentamu asobola okuba nga yatemulibwa abayeekera ba ADF nga bamulanga kubavaako ne yeegatta ku Gavumenti.Wabula kino omwogezi w’Abasalafu e Nakasero n’ekiwayi ky’e Kibuli, Sheikh Hassan Kiryatabaala akiwakanya ng’agamba nti Sentamu tabangako wa ADF.
“Sheikh Sentamu yakwatibwa ng’ateeberezebwa okuba owa ADF n’asibirwa mu kkomera ly’e Katojo mu Fort Portral, aba ADF ne balizinda ne banunula abaali basibiddwa ne babatwala mu nsiko kyokka n’avaayo ne yeewaayo mu gavumenti n’emukwata n’emusibira e Luzira, okutuusa lwe yamuwa ekisonyiwo mu 1998 ng’emuteereddewo akakwakkulizo k’okuba owa ADF n’amala gakkiriza ave mu kkomera,” Sheikh Kiryatabaala bwe yagambye.
Okwanika abakitiza ne Basajjabalala
Ekirala kwekuba nti bamaseeka banne e Nakasero omugagga Hassan Basajjabalaba yabagonza eby’okukaayanira ekibangirizi ky’oku Ssaawa ya Kkwiini ne bakivaako nti kyokka Sentamu yabadde amaze okutiisa okubaanika mu lujjudde.
Wabula na kino Sheikh Kiryatabaala akigaana ng’agamba nti Amiir Umma Sheikh Muhammad Yunus Kamoga yali aduumira Abasalafu okununula ekibangirizi kino nti kyokka abakulu b’ebyokwerinda ne bamulabula nti omusaayi gwali gugenda kuyiika mungi ne bamusaba akubirire ku bagoberezi be, poliisi emale okunoonyereza ku bwannannyini obwo.
Bwe yagambiddwwa nti Abasalafu baazuula nga Basajjabalaba yagulawo mu mateeka nti kyokka batya okukityemulira Abasiraamu abanyiivu ennyo, Sheikh Kiryatabaala yazzeemu nti “Drake Lubega naye ku Masjid Noor yagula mu mateeka naye tetwakkiriza kugulirirwa kulya mu Busiraamu lukwe.”
Waliwo n’ebigambibwa nti ab’e Kampalamukadde okutegeka okulonda leero ate Kibuli n’erangirira okukulemesa, nti abantu ababi baabadde basobola okukuba ekidumusi mu b’e Kibuli badde mu kwensasabaga eby’okulemesa okulonda babiveeko.
Wabula kino omwogezi wa UMSC Haji Nsereko Mutumba akigaana ng’agamba nti bo tebakkiririza mu kutemula nti ate nga Abasiraamu bamanyi nti buli muntu Mukama Katonda yamutegekera entuuko ze.
Ate wazuseewo n’ebigambibwa nti omugenzi yandiba nga yatemulwa baluganda lwe olw’enkaayana ku by’obugagga ebingi, kitaawe omugenzi Sheikh Sentamu bye yaleka. Kino Sheikh Kiryatabaala akiwakanya ng’agamba nti wadde eby’obugagga balina bingi, nti kyokka tebabikaayanirangamu.
Omuduumizi wa poliisi mu Kampala n’emiraano, Mw. Andrew Felix Kaweesi, yabadde amaze okutegeeza nti bambega bakoze okunoonyereza era baliko we batuuse.


text:
Kampala
Aba KCCA nga bamenya akayumba e Wandegeya
Mu bintu KCCA by’etuuseeko mulimu;
KCCA esobodde okweddiza ttenda y'okuddukanya n'okusolooza ssente za takisi okuva ku ba UTO DA era mu kaweefube ono ssente eziyingizibwa mu ggwanika zeeyongere ddala era omwogezi wa KCCA Peter Kauju gye buvuddeko yategeezezza nga buli mwezi bwe bakung'aanya ssente eziri mu kawumbi akamu, bw’ozigeraageranya n'obukadde 390 aba UTO DA ze baali basasula buli mwezi.
Era kati ali mu nteekateeka ya kweddiza buyinza kusolooza empooza mu butale. Mu mbeera y’emu Muky. Musisi asobodde okuteekawo enkola esobozeseza aba bbaasi za Pioneer okutandika okukola, Bannakampala abamu ze bagamba nti zibanaazizaako amaziga g'abatakisi ababadde bagufudde omugano okubabinika ebisale era kunguudo ezimu olwa bbaasi ezisasuuza 800/-, kati n'abatakisi basazeewo okukendeeza ku bisale.
Yamenya emidaala n'ebiyumba ebyali biteekeddwa mu bifo ebikyamu era kati oyita mu bitundu by'ekibuga ebimu nga bitangaala. Alwanyisizza obuli bw'enguzi mu KCCA. Gye buvuddeko yagamba nti we yayingirira mu kitongole kino nga mmotoka zaakyo zikozesa amafuta ga bukadde 200 omwezi kyokka yasobola okukwata abagabba ne baggalirwa era kati bakozesa obukadde 50 bwokka.
Akwasisizza amateeka mu bazimba mu Kampala nga abatalina pulaani zibakkiriza n'abazimba mu bukyamu. Abagagga 200 gye buvuddeko baaweebwa ebbaluwa ezibayimiriza okuzimba ate ebizimbe ebosoba mu 11 bimenyeddwa. Enguudo ezisinga ezaalina ebinnya ebinene naddala wakati mu kibuga n'okwetooloola paaka enkadde bizibiddwa n'okuziddaabiriza kugenda mu maaso ssaako okusimba ebimuli okulaba nga ekibuga kitemagana.
Enguudo endaala nga Gaddafi e Kampalamukadde okudda Makerere, Mengo Hill, Kafumbe Mukasa n'endala nazo bayinginiya ba KCCA bazitaddeko amaanyi era ezimu bazimaze.
Enguudo ezimu zissiddwaako amataala era agawera 2180 bamaze okugasibayo ku nguudo ezenjawuulo mu Kampala okulaba nga ne mu budde bw'ekiro ekibuga kitemagana. Amaanyi gassiddwa ku kugogola Kampala n'okutangira okumansa kasasiro nga ateeka mu nkola etteeka lya kasasiro eribaddewo kyokka nga terikola era abantu abawerako gye buvuddeko baakwatibwa ne bavunaanibwa olw'okubasanga nga bamala gasuula kasasiro.
Kigambibwa KCCA bayoola ttani za kasasiro eziwera 27,498 era mu kaweefube ono ebipipa omukung'aanyizibwa ebiwerako biguliddwa ne biteekebwa mu bifo ebyenjawulo kyokka bikyali bitono nnyo. Yalangirira ebikwekweto ku bisolo ebitaayaayiza mu Kampala era ente ezisoba mu 1,115, endiga n'embuzi 850 ne bikwatibwa.


text:
Kampala
Ssekajja ng’anoga entuntunu
Bya DICKSON KULUMBA
VINCENT Ssekajja okulima entuntunu akufunyeemu ssente empya n’enkadde. Emyaka ebiri gye yaakazirimira tatoma
kuba zibala ate tazisaasaanyizzaako ssente nnyingi.
Nnatandika okulina entuntunu oluvannyuma lw’okuzuula akatale kaazo. E Makerere mu kitongole ky’ebyemmere baali bazigula nga bazikamulamu omubisi. Ennimiro yange eri Kalo e Bulo mu disitulikiti y’e Butambala. Entuntunu nzirimira ku yiika mukaaga.
Ennima y’entuntunnu
Funa ensigo oziyiwe mu beedi. Mu bbanga lya wiiki ssatu n’ennya ziba zituuse okusimbuliza. Olina okwegendereza ng’osimbuliza era kiba kirungi okikole ku makya oba akawungeezi nga teri musana.
Mu kusimba olina okuziwa amabanga agamala. Okuva ku kikolo ekimu okutuuka ku kirala olina kulekawo mmita bbiri. Zikula bulungi ne zibala kuba ziba tezifuutiikiddwa.
Olina okufaayo okuzikoola kuba tezaagala muddo. Tozirima ku ttaka ggimu nnyo. Ebigimusa bwe biba ebingi zikula zijingimuse ne zitabala nnyo. Ettaka lirina okuba nga ligonda ate nga teliregamamu mazzi.
Zisimbe mu biseera by’enkuba oba ozifukirire. Singa oba ozirabiridde bulungi mu bbanga lya mwezi ebiri oba otandika okukungula.
Mu mwaka tulinamu sizoni bbiri ez’okukungula. Okuva mu mwezi gwokuna okutuuka mu gw’omukaaga ate endala eva mu gw’omunana n’ogwe kkumi. Mu yiika mugendamu ebikolo ebiri wakati wa 100 ne 250. Nga kino kisinziira ku bugimu bw’ensigo zino zosimbye.
Obuzibu
Entuntunnu zikosebwa nnyo omusana. Bwe guyitirira guzengeza mangu nga tezinnakula bulungi. Obutakosebwa nnyo gezaako okuzifukirira. Bagamba zibaamu emisota wabula nze tegintawaanyizza kuba mu nnimiro natabiikirizaamu ebikolo bya taaba agigoba.”
By’okola mu ntuntunu
Oyinza okutunda ebibala Okuzikamulamu omubisi. Okuzikolamu wayini. Okuzikolamu jaamu
Akatale
Ntunda obusigo obukalu nga mbusibye mu buveera wakati wa 1,000/- ne 10,000/- okusinziira ku bungi. Zino nziguza abantu abazaagala okuzirima.
E Kampala nnina omukyala e Nsambya gwe nguza nga kkiro ngimuweera ku 2,000/- kubazigula mu bungi. Bwe nsanga abantu ssekinnoomu kkiro ngitunda 3,000/-.
Ntera okuzitwala mu katale k’e ‘Okwongera okufuna mu ntuntunu ng’enda kuzikamulamu omubisi’ Nakasero ne mu dduuka eddene erya Standard Supermarket. Obutatuvundako bwe tukungula tuzanjala wansi.
Ekimu ku byenziyizeeko kiri nti, tewali kitundu we zitayinza kubalira. Ekikulu kuzo, zeetaaga ndabirira nnungi.
Bye nsuubira okukola
Njagala okufuna ekyuma ekikamula nkisse mu kyalo. Kati ntandise okusomesa ku nnima y’entuntunu n’okugabira abatuuze ensigo nsobole okufuna entuntunu mu bungi singa nfuna ekyuma.


text:
Kampala
Lt. Gen. Kayihura (ku kkono) ng’ayisa ebivvulu ne bannamawulire. Owookubiri ku ddyo ye Kyalimpa.
Bya Eria Luyimbazi
OMUDUUMUZI wa poliisi mu ggwanga, Lt. Gen. Kale Kayihura asabye bannamawulire okufuna ebintu bye basobola okukozesa okwetaasa obubenje nga bakola emirimu gyabwe mu mbeera enzibu.
Bino Kayihura yabyogeredde ku lunaku bannamawulire lwe baabadde bakuza olw’okulwanirira eddembe lyabwe ku Lwokusatu.
“Bannamawulire mukola bulungi emirimu gyammwe naye mulina okufuna bye mukozesa okwebikka ng’ebikoofiira n’ebirala okwetaasa okutuusibwako ebisago kuba waliwo embeera lw’eva mu nteeko ate abakasuka ebintu by’obulabe ng’amayinja tebataliza,” Kayihura bwe yagambye.
Kayihura okwogera bw’ati kyaddiridde bannamawulire okumuteeka ku nninga abannyonnyole lwaki batuusibwako ebisago n’okukubibwa abapoliisi nga bakola emirimu gyabwe.
Yalagidde omuduumizi wa poliisi mu Kampala n’emiriraano okulaba nga bannamawulire tebassibwako bulabe okuva mu baserikale.
Bannamawulire okwabadde Siraje Lubwana (Observer) ne Joshua Mutale (Radio Simba) baategeezezza nga bwe baatulugunyizibwa abasirikale bwe baali ku mirimu gyabwe omuli okubakuba kibooko n’okubafuuyiira omukka ogubalagala Pulezidenti wa bannamawulire, Joshua Kyalimpa yagambye nti ebintu bingi ebinyigiriza bannamawulire ne bibalemesa okukozesa omulimu gwabwe.
Bannamawulire baayisizza ekivvulu okuva ku kibangirizi kya palamenti nga bayita mu nguudo ez’enjawulo ne bakung’anira ku kibangirizi ky’eggaali y’omukka.


text:
Kampala
Ayyup ng’awandiika amannya ge bwe yabadde mu musomo.
SIPIIKA wa Palamenti Rebecca Kadaga, aleese Abakugu okuva e Turkey batwale Bannayuganda abamanyi okusuubula bakole nabo abalala babasomese obusuubuzi ne bizinensi omuli okugatta ssente ne Bannayuganda bakole amakolero ag’amaanyi.
Abakugu bano wiiki ewedde baatandise okusomesa abasuubuzi Bannayuganda 500 be baasisinkanye ku wooteeri ya Serena ne babasomesa engeri y’okukola ssente mu busuubuzi.
“Twagala abalina ssente bazisse mu makolero g’engoye, okukola ebintu by’amasannyalaze omuli leediyo, ttivvi, mu by’obulimi n’obulunzi n’ebirala. Bwe tunaamala, tujja kuzzaako abaagala okugenda okukuba ekyeyo e Turkey,” Ayyup Arlsan eyabakulembedde bwe yategeezezza.


text:
Amaka ga Katende g’azimbye mu nkoko.
OMUNTU bw’omugamba nti asobola okugaggawalira mu nkoko ayinza okulowooza nti omukudaalira, wabula sisinkana Paul Katende 55, binojjo ateevuma nkoko.
Alunda enkoko emitwalo 12 omulundi gumu. Zino zimuggye mu buzimbi, ne zimulinnyisaako n’ennyonyi n’akyalako ewa Paapa.
Abanene omuli Ssaabasajja Kabaka, Ssaabasumba Dr. Cyprian Lwanga n’abakulembeze abalala bamukyalidde lwa nkoko.
Katende mutuuze ku kyalo Kalunga mu Muluka gw’e Ggolo ,mu ggombolola y’e Nkozi e Mpigi. Ye ne mukyala we Nowerina Namwanje 48, emboozi yaabwe eringa lufumo. Katende abinyumya bwati:
Bwe namala P.7 gye nasomera wano e Ggolo ne ng’enda mu Kampala Grammar School gye namalira S.4 mu 1976. Eby’okusoma nabikomya awo oluvannyuma lw’omujaasi wa Amin Juma Butabika okutta mukulu wange John Mukiibi ate n’asiba ne mmange Bena Namuyanja.
Maama bwe baamusiba nze ne nzirukanya ebbaala gye yakolerangamu okutuusa lwe baamuta. Mu 1987 neegatta ne baganda bange ne tutandika okulunda enkoko e Katwe we twali tubeera.
Mukyala wange ye twakwatagana mu 1982 ne tukola nnyo okufuna ssente wabula embeera yeeyongera kuba bubi .
Nagendako ku ddogo naye ebizibu byeyongera bweyongezi.Mu October wa 1987 nasima ekinnya ne nziika ebyawongo byonna abasamize bye baali bampadde, ne nfukamira nga nkutte ssappule ne nsaba Maama Maria okumpanirira kubanga eby’ensi byali binnemeredde.
Mu January wa 1988 bampita okukola omulimu gw’obuzimbi gwe nnali sikolangako mu bulamu bwange. Nafuna abazimbi ababimanyi, ne ngukolera emyaka ena era ne nfunamu ssente ezaali zimmala ng’entandikwa. Kwe kugenda mu kyalo ne ngula ekibanja okwali ekibira nga kikoma ku mazzi.
Natandika okulunda enkoko nate mu 1993 nga mmaze okuzimba amaka gaffe agasooka. Kano kaali kayumba ak’obudongo nga kaliko obuzigo 3 era nakalekawo ng’ekijjukizo.
Nali sirina busobozi kuzimba biyumba bya nkoko bya bbulooka. nafuna miti ne ngikubako obudongo ne ntandika n’enkoko ezibiika 300.
N’amazzi g’ennyanja gannyamba kinene obutasaasaanya ssente za kugagula kubanga obulamu bw’enkoko kunywa.
Embeera bwe yagenda erongooka kwe kuzimba ennyumba eya bbulooka mu 1995, enkadde ne ngikozesa nga sitoowa ate mu 1997 ne nzimba amaka ag’obuvunaanyizibwa ge twakoleramu omukolo gw’embaga yaffe nga tugattiddwa mu bufumbo obutukuvu nga 17 January 1998.
Nasalawo Famu yange okugituuka Ave Maria Farm kubanga buli kintu kye nzize nkwatako engalo nga king’endera bulungi okuva lwe nasembeza Maama Maria mu mutima gwange.
Kati eyatandika n’akabanja kati faamu egaziyidde ddala. Eriko yiika z’ettka 25 kyokka nga zino okuwera ng’enze ngula mpola abebibanja.
Okulonda enkoko nkugasseeko kusimba miti, nnina ebitundu eby’enjawulo awali ebibira bya Kalittunsi.
Ku faamu eno kati mpezaako enkoko ezisoba mu mitwalo 12. Nzirundira mu biyumba eby’enjawulo ebinene ddala era nga buli kimu kiwezaako obuwanvu bwa ffuuti 500 ate obugazi 50.
Buli kiyumba nakisalamu ebisenge 12 ng’omugatte gw’ebisenge byonna bye nnina ku faamu biwera 176. Buli kisenge nnundiramu enkoko 700 okusobola okuzikuza obulungi.
Omulimu gw’okulunda enkoko gwe gwanywegeza ku mpeta ya Paapa Yoana Paulo VI bwe nagendako e Roma ne mukyala wange mu 2000.
Amazima kikulu nnyo mu buli mulimu kubanga abantu bangi banteekamu obwesigwa ne bampa ebikozesebwa ku mabanja ne nkola ne mbasasula oluvanyuma era embeera eyo y’entuusizza wendi kati.
Gye buvuddeko emmere y’enkoko yalinnya, abalunzi baazo bangi ne bazitunda nga tebakyazisobola kyokka ezange zonna nazirekawo kubanga nnina bakasitoma bange abanguza emmere ku bbanja abatanvaamu mu buli mbeera yonna.
Enkoko okuzifunamu kyetaaga kuzirabirira nga mwana kubanga buli budde zeetaaga omuntu nga waali.
Ku faamu mpeza abakozi 40 abazirabirira, mbaliisa, mbasuza n’okubasasula omusaala gwabwe mu budde.
Endabirira:Obukoko nga mbuggye mu Ugachick mbutuusiza mu kifo kye mbukulizaako ekya buluda okumala wiiki 6 wabula zirina okugemwa kipumpuli nga ziwezezza omwezi ate ku myezi ebiri n’ekitundu zigemwa kawaali olwo ne zigemwa omusujja wakati w’omwezi ogwokusatu n’ogwokuna.
Ekiyumba ky’enkoko ezimaze okubiika kyetaaga okuwummuza emyezi 4 ku 6 okusinziira bunene bw’ekifo ky’olina ate enkoko okuzifunamu obulungi zeetaaga kulundira omwaka gumu n’ekitundu olwo ne ziba nga zikulidde emyezi 6 ate ne zibiikira omwaka gumu.
Enkoko ezibiika okuzifunamu zeetaaga ekifo nga tekiriimu nnyo bizikanga ate ezange nzigabirira emirundi ebiri olunaku ku makya n’olweggulo ku ssaawa 9:00.
Enfuna y’enkoko: Enkoko z’amagi bwe ziba ziriisiddwa bulungi, zibiika ebitundu 80 ku 100 era ezange olw’okuba nze nzitabulira ebirungo, nziggyamu ttule z’amagi 1000 buli lunaku era gano ngakunganyiza ennaku bbiri ne ngatikka ku Fuso nga gali wakati wa ttule 2000 ne 2500.
Amagi nsinga kukaguza Bannakenya era buli lwe ngaggya mu faamu ngatuusizza Kampala ku Kafumbe Mukasa Road. Kati ttule emu etundirwa wakati wa 6,000/- - 6,300/- okusinziira ku bbeeyi bweba eyimiridde.
Enkoko zinzigye mu mbeera gye nalimu ey’obuyinike ne zinteeka ku mwanyo nnyo mu ggwanga kubanga omwaka oguwedde Ssaabasajja Kabaka yasiima n’akyalako ku faamu eno. Ne Ssaabasumba yankyalidde, gano gonna maanyi ga Maria.
Nsobodde okuweerera abaana baffe 9 Katonda be yatuwa era ng’omu ku bbo mubiikira, ye Sr. Veronika Namakula ow’e Gogonya ate n’abalala abasinga bamaze okusoma okuggyako asembayo obuto yakyalo ku ttendekero ly’e Makeerere.
&n


text:
Kampala
Abayizi nga bajaganya
Ssentebe wa disitulikiti y’e Wakiso, Matia Lwanga Bwanika awadde abayizi abawala abamalirizza emisomo mu matendekero aga waggulu okwerinda abantu ababatwala ebweru w’eggwanga okubakozesa obwamalaaya.
Yabawadde amagezi okweyambisa obukugu obwabatendekeddwa okwetandikirawo emirimu.
Bino yabyogedde akwasa abayizi 104 ab’ettendekero ly’ababiikira b’e Ggogonya - Kisubi erya Ulrika Institute of Home Economics amabaluwa abaafunye dipulooma ne satifukeeti mu byokufumba n’okutunga ku mukolo ogwabadde ku ttendekero lino wiiki ewedde.


text:
GUNO omwaka gwakubiri nga ndi mu mukwano ogutali mutongole ne Fred ammazeeko ennaku y’ensi.
Nze Tina Nantongo, mbeera Nalusowe mu Nyendo-Masaka.
Omukwano gwaffe nguyise ogutali mutongole lwa nsonga nti bakadde bange tebannagumanyaako newankubadde abamu ku baganda bange munnange bamumanyi.
Nkyabeera waffe kyokka tufuna obudde ne tutuula okwogera ku nsonga ezitali zimu naddala ez'omukwano gwaffe ez'omu maaso.
Newankubadde biri biti, omukwano gwaffe gutambula bulungi era nsiima byonna munnange by’ankolera.
Mu butuufu sitoma ku laavu gyampa.
Mu kiseera kino kye mmubanja kye ky’okweteekateeka tutandike okubeera ffembi okusobola okwewala ebikemo n’okusobola okwezimba nga tuli wamu.
Ebyo bwe binaggwa nga tutandika okulowooza ku ky'okweyanjulira bakadde bange wamu n'okugattibwa mu Eklezia mu butongole.
Wadde nga munnange alinayo abaana, kino sikitwala nga kikulu kubanga kasita ampa omukwano gwe nneetaaga era omutima gwange gwamusiima.
Nsaba Katonda akuume omukwano gwaffe gusobole okutambula obulungi.


text:
Bya Kizito Musoke
ENNYUMBA okubalibwa nti ewedde oteekwa okuba ng’omaze okugikola ‘finisingi’ oba okugiyooyoota ku ngulu ne munda.
Osaanidde okumanya obulungi ebintu ebyeyambisibwa mu kumaliriza ennyumba oleme kwejjusa ng’omaze okusaasaanya ensimbi. Ebintu ebisinga okweyambisibwa mu kumaliriza ennyumba kuliko langi, endabirwamu, amayinja, tayiro, layimu, ‘undercoat’ ayamba okuzibikira obutuli ku bisenge n’oluwawu. Omuzimbi Fred Mwesige ng’akolera mu ‘Mwesige and Kawuma Construction Company’ annyonnyodde engeri omuntu gy’ayinza okweyambisaamu ebintu ebyo okunyiriza enju.
Langi:
Langi ejjira mu bika bibiri ey’amazzi n’amafuta. Ate mu bika bino, waliwo gye bakola ng’egumira obunnyogovu n’eyo egumira ppereketya.
Edda abantu abasinga nga bakozesa ‘bbulaasi’ kyokka olw’okuba erekeramu layini ku kizimbe waliwo ‘loola’ zitundibwa mu maduuka g’ebizimbisibwa okunyiriza ennyumba wandibadde ozigula ne bakozesa ezo. Kyokka bw’oba olina ssente kirungi n’okozesa akuuma ak’amasannyalaze ke kasinga okunyiriza.
Langi okuwangaala kiba kirungi n’osiiga emikono egiwerako esatu oba ena ate era ekisenge kiteekwa okuba nga kiwawuddwa bulungi n’oluwawu okukiggyako obuyinjayinja ate atali akannya ne bassaawo ‘undercoat’.
Ekizibu kya langi, kiri nti abantu bagijingirira wandibadde ogigula ku bakozi abamanyiddwa obulungi.
Zino zitera kusibibwa ku kizimbe kya kalina kyokka n’ennyumba ey’okusulamu osobola okuzikozesa ng’ozissa mu madirisa aga ffuutu ttaano n’ekitundu obuwanvu okutuuka ku ffuuti mwenda oba kkumi obugazi. Oluggi nalwo luteekwa okuva ku ffuuti musanvu obuwanvu ku 14 n’okusingawo.
Endabirwamu ezisibibwa ku bisenge by’ekizimbe za njawulo ku zigenda mu madirisa oba enzigi era ezisinga okukozesebwa wano ziragirizibwa bweru.
Ekirungi ku ndabirwamu zireeta ekitangaala ekimala mu kizimbe. Kyokka ng’omulungi bw’atabulako kamogo, endabirwamu zaatika mangu era omuntu alina abaana abato kyangu okuzaasa nga bakasuka amayinja oba omupiira.
Amayinja:
Eno y’emu ku nzimba erudde era n’okutuusa kati ekyeyambisibwa era nga nnungi ku bizimbe nga wooteeri kuba galabisa bulungi ekizimbe. Amayinja mawangaazi era tegakosebwa mbeera ya budde ate singa ekizimbe kiba awantu awakulukutira ennyo amazzi kyokka gali ku buseere.
Tayiro:
Zeeyambisibwa ku bisenge ebweru ne mu luggya era abantu bazitwala nti ziri ku mulembe. Tayiro zisobola okumala emyaka nga zikyalabika bulungi kasita ozirongoosa. Ziwundibwa mu ngeri ya njawulo ne langi eziwerako. Ekizibu kya tayiro naddala singa zibeera zeeyambisiddwa wansi mu nnyumba, ebika ebimu biseerera era bisobola okukuba abakadde n’abaana abato ebigwo. Kyokka kino tekizigaana kulabisa kizimbe bulungi.
Layimu:
Ono y’asemba okugenda ku kisenge ekimaze okukubwa pulasita n’oluvannyuma langi n’eddako era ekisenge ekikubiddwaako layimu kikekkereza langi n’etagenda nnyingi.
Half-bricks:
Buno bw’osanga omuntu amanyi okubusiba obulungi mu dizayini esikiriza bulabisa bulungi ennyumba. Wabula obutafuma n’enkuba obutabuddugaza, nnannyini kizimbe alina okugula ‘vanish’ ne babusiiga ne bumelemeenya bulungi.


text:
Nateete
Ppaaka y'e Nateete ate ku kkono Ekimu ku bizimbe ebipya mu Nateete.
Bya FATUMAH NAKATUDDE
EKIBUGA ky'e Nateete gye kikomye okukula n'obumenyi bwamateeka gye bukomye okweyongera. Nateete bwe yali mu myaka gye 70 n'e 80 kati akyuse.
Ku mulembe gwa Idi Amin ne Obote amayumba mu Nateete gaali ga lumaggamagga.Essomero lya Makaayi Pulayimale ne siniya ge gaasooka mu kitundu ng'abaana abatasula kumpi batindigga okugenda okusoma
Engeri ekibuga gye kizze kikula
Ekibuga kyatandika okucamuka mu 1986. Abantu ne baatandika okuzimbamu ebizimbe ebyomulembe. Nateete alimu ebyalo 12 okuli Nanfuka Zooni, Musoke Zooni, Kivumbi Zooni, Kitooro, Kajumbi, Church Zooni, kigagga, Factory, Central A,B,C n'e D wabula zooni bbiri zokka ze zitafuna buzibu bwa mujjuzo gwa mazzi okuli Central C ne D.
Bizinensi ez'enjawulo zitandikiddwaawo okuli amaduuka, amasundiro g'amafuta, bbanka, akatale, amabaala okwali Bristo n'eya Peers.
Nateete alimu akatale ak'omulembe, bbanka ezisoba mu 5, amasundiro g'amafuta 6, beekeeri z'emigati nga 10 ebyuma byakasooli 30, amasomero aggawerako mangi ddala n'ebirala.
Obumenyi bwamateeka
Ekibuga gye kikomye okukulaakulana n'obumenyi bw'amateeka gye bukomye okuba ekizibu. Obumenyi bw'amateeka okuli okukuba obutayimbwa, obubbi, okusiba abantu obubadiya n'ebirala byeyongedde nga biva ku bitamiiza.
Obutemu ky'ekimu ku bumenyi bw'amateeka obuli mu kitundu naddala okuliraana wooteeri ya Marvin. Abatuuze bagamba nti obutemu buno poliisi y'e Nateete eringa etabulaba. Bwe babategeeza nti waliwo omuntu atemuddwa teyeefiirayo.
Ssentebe wa Kivumbi Zooni, Mulindwa Ssekawungu agamba nti ebbula ly'emirimu eriri mu ggwanga lireetedde abavubuka bangi okwenyigira mu bumenyi bw'amateeka.
Akulira abakyala mu Central B Zooni, Zamu Mponye agamba nti ababbi bakolagana n'abamu ku baserikale. Kino kizzizza ebyobutebenkevu emabega. Obumenyi bw'amateeka bwe batera okwenyigiramu mulimu.
1. Obubbi: Waliwo lwe tukwata ababbi ne tubatwala ku poliisi wayita ekiseera kitono ne tuddamu okubalaba ku kyalo.
2. Ebitaala by'oku nguudo byakolako katono. Kino nakyo kyongedde obubbi mu kitundu kuba kibaamu enzikiza.
3. Ebyokwerinda mu Nateete binafu nnyo ekiwa obumenyi bw'amateeka ekyanya. Tulaba abaserikale nga balawuna ekitundu naye tebakwata bavubuka banywa njaga.
4. Abagaba ebicupuli bangi kyokka tugezaako okubalwanyisa nga bino bisinga kusibuka mu paaka.
Amyuka Ssentebe wa central A zooni, John Kitumba agamba nti kituufu Nateete alimu obumenyi bw'amateeka ng'obubbi naye ng'abantu abo bava ku byalo ebiriraanye nga Ndeeba , Nalukolongo, Busega, Nakulabye n'awalala.
Avunaanyizibwa ku misango ku poliisi
D/AIP, Francis Muhumuza agamba nti Nateete taliimu misango minene okuggyako egy'okunyakula obusawo bw'abantu amasimu ne ssente.
Obubbi bw'okumenya amayumba si bungi.
Bwe bagamba nti abaserikale tukolagana n'ababbi ne batuwa ssente ne okubata ebyo si bituufu. Omuntu bw'akwatibwa naleetebwa ku poliisi alina eddembe okusaba okweyimirirwa. Wabula abaleetebwa olw'enjaga balina okutwalibwa mu kkooti mu bwangu.
Kyokka ennaku zino omulamuzi bwatuula mu musango ne guweza emirundi esatu nga teguliiko bajulizi ng'agugoba.
Abantu bye bogera
Abdul Kawooya: Enguudo balwawo okuzikola. Bwe ziggyamu ebinnya babiyiwamu ttaka erivaamu ng'enkuba etonnye. N'oluguudo oludda e Kabojja lwetaaga kukolebwa.
Ssalongo Swaibu Ssekimbu: Abakulembeze baffe naddala Meeya w'e Lubaga Joyce Nabbosa Ssebugwawo yatwerabira. Amaanyi asinze kugassa Kasubi n'e Nakulabye.
Tom Busuulwa: Amabaala mangi ate gali ku kkubo. Kino kivuddeko obubenje. Ebitaala ebyali biteereddwa ku makubo bwe byayonooneka.
Awasinga obubbi
Okuliraana wooteeri Marvin.
Mu zooni ya Nanfuka awasibuka abafere.
Ewa Kaala
Okuliraana kalina ya Ssonko , omuzikiti ng'eno we wali ofiisi za bodaboda eno we wasibuka abanywa enjaga.
Mu Kikuubo .
Ebizibu bya Nateete
Amazzi okwanjaala mu biseera by'enkuba.
Emyala gyajjula, kasasiro.
Enzimba embi eyomwala omunene ku luguudo lw'e Masaka.
Okukuba abantu obutayimbwa n'e bababba.
Enjaga nnyingi.
Okukwata abantu okubadiya
Bamalaya abali mu kitundu
Ebbula ly'emirimu.